Yli miljoona ihmistä on määrätty välittömästi evakkoon rankkasateiden vuoksi Kyushun saarella Japanin eteläosissa.
 Viranomaiset varoittavat sateiden aiheuttamista tulvista ja maanvyörymistä Kagoshiman, Kirishiman ja Airan kaupungeissa, kertoo  BBC . Asukkaita on kehotettu hakeutumaan kaupunkien väestönsuojiin.
 Iäkkään naisen kerrotaan kuolleen Kagoshimassa, kun hänen kotinsa jäi mutavyöryn alle. Lisäksi vedet ovat tulvineet lukuisiin asuintaloihin.
 Kagoshiman prefektuuri on pyytänyt apua pelastustöihin Japanin puolustusjoukoilta.
 Viranomaisten mukaan Kyushun saarella on satanut vettä 1 000 millimetriä perjantain jälkeen. Japanin meteorologianlaitokselta ennustetaan, että sateet jatkuvat ensi viikkoon saakka. Joillekin alueille vettä ennustetaan satavan yli 80 millimetriä per tunti.
 Viime vuoden heinäkuussa noin 200 ihmistä kuoli, kun Japanin länsiosia piinasivat pahimmat tulvat vuosikymmeniin.

Japani määräsi yli miljoona ihmistä jättämään kotinsa rankkasateiden vuoksi


Summary: Sähköpotkulautoja vuokraava Tier pyrkii esimerkiksi Tampereella saamaan suurtapahtumien läheisyyteen parkkitilaa laudoille. Kilpaileva yritys Voi toimii toisin.

Sähköpotkulautoja kaupungeissa vuokraavat yritykset suhtautuvat eri tavoin kesän massatapahtumiin.
 Lautoja vuokraava  Voi ilmoitti keskiviikkona , että se kerää Ruisrockin ajaksi laudat pois Turun kaduilta. Yhtiö kertoo toimineensa näin myös muissa kaupungeissa suurten festivaalien aikana.
 Yhtiön mukaan se ei halua vaarantaa kaupunkilaisten turvallisuutta ja tukea ilmiötä, jossa sähköpotkulaudoilla ajetaan humalassa.
 Toinen sähköpotkulautoja vuokraava yritys Tier ei ole aikeissa kerätä lautoja pois festareiden vuoksi. Tieristä kerrotaan, että esimerkiksi Tampereella laudat pysyvät kaduilla muun muassa Tammerfestin ja Blockfestin aikaan.
 Tierin mukaan se pyrkii päinvastoin toimimaan yhteistyössä festivaalien kanssa ja saamaan tapahtumapaikkojen läheisyyteen parkkitilaa sähköpotkulaudoille.
 Tierin lautoja on Suomessa Tampereen lisäksi Helsingissä, mutta ei vielä esimerkiksi Turussa.
 Lue lisää:
 Sähköpotkulaudat käyttökieltoon Ruisrockin ajaksi – VOI perustelee asiaa turvallisuudella
 Hiphop-festivaali Blockfest myytiin loppuun ennätysajassa
 Sähköpotkulauta on tämän kesän ilmiö, joka on tullut jäädäkseen

Tampereella sähköpotkulautoja voi vuokrata myös massatapahtumien aikaan – Turussa laudat kerätään pois


Summary: Viime kesän helteiden vuoksi matkojen varaaminen on jätetty viime tippaan.

Siinä, missä Euroopan kovista helteistä  on suunnattu jo kohti viileää Suomea  – suomalaiset ovat reagoineet päinvastaisesti heinäkuun säihin.
 Aurinkomatkoilta, Tjäreborgilta ja ebookersilta kerrotaan, että matkoja selataan nyt verkossa kovaa tahtia ja varauksissa on näkyvissä selkeä piikki.
 – Ihmiset lähtevät hakemaan lomia välittömästi, kun vettä rupeaa satamaan. Esimerkiksi nyt, kun Helsingissä sataa, liikenne verkossa tuplaantuu, kertoo Aurinkomatkojen toimitusjohtaja  Timo Kousa .
 Ebookersin viestintäpäällikkö  Claudia Parker  kertoo sähköpostitse, että suomalaisten kävijöiden määrä kasvoi verkkosivustolla 25 % viime viikolla.
 Matkoja vielä jäljellä
 Tänä vuonna matkojen varaaminen on jätetty viime tippaan. Suurimpana syynä on viime kesän Suomen helleaalto. On jääty odottamaan, toistuisiko se tänäkin kesänä – ja nyt näyttäisi siltä, että ei toistu.
 Lähipäivien matkat alkavat olla varattuja ja ensi viikon tilauslennoille saatavilla on vain hajapaikkoja. Heinäkuun puolen välin jälkeen ja elokuussa tilanne on kuitenkin jo parempi.
 – Nyt on siinä mielessä asiakkaan kannalta hyvä tilanne, että matkoja on vielä, pääsee lyhyellä varoitusajalla ja erittäin edullisestikin matkaan, Kousa kertoo.
 Tuotepäällikkö  Jessica Virtanen  Tjäreborgilta kertoo, että tilauslentojen täyttymisestä huolimatta "eioota" ei tarvitse myydä, koska reittilentojen ja omatoimimatkojen myötä vaihtoehdot kasvavat.
 Kreikka saarineen on suomalaisten suosikki, mutta nyt varataan paljon matkoja myös Turkkiin, Kroatiaan, Bulgariaan ja Espanjaan. Myös Italia on alkanut matkanjärjestäjien mukaan kiinnostaa entistä enemmän.
 Aiheesta voi keskustella klo 22 saakka.
 Lue lisää:
 Viinipullo vaippoihin ja puhelimeen virtaa hotellin tv:stä! 39 käytännön niksiä helpompaan lomamatkaan
 Helteisiin pakahtuvat turistit maksavat nyt kovaa hintaa päästäkseen kylmään Suomeen: "Berliinissä oli kauheaa"

Huonot säät vaikuttivat välittömästi – suomalaiset varaavat nyt matkoja etelän lämpöön


Summary: EU:n oikeistoryhmän EPP:n pitää Kataisen mielestä käydä läpi virkanimityspaketissa tehdyt virhearviot.

Suomen EU-komissaari, kilpailukykyasioista vastaava  Jyrki Katainen  uskoo, että turvallisuuspolitiikka nousee nykyistä keskeisemmäksi asiaksi uuden komission työssä. Tiistai-iltana uudeksi komission puheenjohtajaksi valittu  Ursula von der Leyen  on tätä nykyä Saksan puolustusministeri.
 Katainen kertoo tavanneensa Von der Leyeniä eri yhteyksissä ja tuntevansa tämän "jollain tavalla". Hän on keskustellut von der Leyenin kanssa muun muassa EU:lle perustettavasta puolustusrahastosta.
 – Keskustelukumppanina hän on erittäin selkeä. Hän puhuu niin, että on helppo ymmärtää mitä hän tarkoittaa, eikä ylimääräisiä. Hän on hirveän miellyttävä ihminen, Katainen sanoi keskiviikkona Strasbourgissa uuden EU-parlamentin ensimmäisessä täysistunnossa.
 – Hän on myös pitkäaikainen EU-harrastaja, ei siis ole mikään  random.
 Lue lisää:   Saksan entinen demarijohtaja: Von der Leyenin nimitysjunailu on demareille syy jättää hallitus.
 Von der Leyen on federalisti kuten edeltäjänsä  Jean-Claude Junckerkin . Vuosikymmenen alussa julkaistussa  lehtihaastattelussa  hän kertoi kannattavansa Euroopan liittovaltiota. Tiiviimpi yhteistyö olisi auttanut hänen mielestään myös finanssikriisin ratkaisua.
 Komission ylimmässä johdossa on kaksi saksalaista von der Leyenin nimityksen jälkeen. Voikin olla, että  komission pääsihteeri Martin Selmayr  joutuu väistymään tehtävästään, Katainen arvioi.
 – Voisi olla, että jollain aikajänteellä valitaan jokin toinen pääsihteeri. Ei saksalaisia voi olla määräänsä enempää.
 Katainen kertoo olevansa  erittäin iloinen, että kaksi naista sai nyt ensimmäistä kertaa merkittävät paikat EU:n johdossa. Euroopan keskuspankkiin nousee ranskalainen  Christine Lagarde  Kansainvälisen valuuttarahaston IMF:n pääjohtajan paikalta.
 – On hirveän arvokasta, että sukupuolten välinen tasa-arvo toteutuu ihan toisella tavalla kuin koskaan aikaisemmin.
 Lue lisää:   Maratonkokous tuotti kompromissin: saksalainen Ursula von der Leyen EU-komission puheenjohtajaksi – Suomi ei saanutkaan EKP:n johtajuutta
 Katainen ja Lagarde olivat samaan aikaan kotimaidensa valtiovarainministereinä. Tuolloin alkoi Kreikan velkakriisi. Katainen ja Lagarde ratkoivat yhdessä eurokriisiä ja tukipakettiasioita.
 Lagarde oli avainarkkitehti ranskalaisten pankkien pelastuspakettien laatimisessa.
 – Olen ennenkin sanonut, että eurooppalaisista johtajista ihailen ammattimielessä [Saksan liittokansleria]  Angela Merkeliä  ja Christine Lagardea.
 – Lagarde on maailmanluokan osaaja ja kokenut EU-päätöksenteossa. On vaikea kuvitella kokeneempaa EKP:n puheenjohtajaa, Katainen sanoo.
 – Jos savolaisten piti jollekin tämä paikka luovuttaa, nyt se meni oikeaan suuntaan. Savolaisilla on tietysti täysi oikeus vaatia EU:lta kompensaatiota, Katainen vitsaili.
 Kun EU:n nimityspakettia laadittiin  Brysselissä kolme päivää kestäneessä huippukokouksessa, oikeiston EPP-puolueen johtajien enemmistö ajautui hajaannukseen. Suurin osa EPP:läisistä valtionjohtajista suuttui Saksan liittokansleri Angela Merkelille, koska tämä oli valmis hyväksymään hollantilaisen demarin  Frans Timmermansin  komission johtoon.
 – EPP:n sisällä on kyllä syytä käydä huolella läpi koko tämä koreografia. Matkan varrella tapahtui asioita, jotka korjattiin.
 Suurin virhe oli Kataisen mielestä se, että Merkelin hyväksymässä paketissa EPP:n kärkiehdokkaalle, saksalaiselle  Manfred Weberille  ajettiin parlamentin puhemiehen paikkaa viideksi vuodeksi "ilman että kukaan siitä tiesi".
 – Kuten nähtiin, se ei käynyt. Lopputulos on, että EPP:llä on komission puheenjohtaja, joka on toinen henkilö.
 Huippukokouksen ensimmäinen  pöydällä ollut esitys nimityspaketiksi oli Kataisen mielestä "todella heikko".
 – EPP:n järjestelmä korjasi itseään. Tässä tapahtui aika iso veivaus.
 Sen vuoksi EPP:n sisällä täytyy Kataisen mielestä "käydä asiat läpi". Hän ei silti usko, että ryhmästä löytyy suurta vastustusta nimityspaketille.
 EU-parlamentin täytyy vielä hyväksyä Ursula von der Leyenin valinta.
 –Niistä keskusteluista tulee aika haastavia. Lähinnä sosialistit ovat aika pettyneitä tähän tilanteeseen ja haluavat kompensaatiota sisältöpuolella, Katainen sanoo. S&D-ryhmä vaatineekin runsaasti omia aloitteitaan uuden komission toimintaohjelmaan.

EU-komissaari Jyrki Katainen: Olen aina ihaillut Euroopan keskuspankkiin valittua Christine Lagardea


Summary: Euroopan keskilämpötilat olivat kesäkuussa yli kaksi astetta lämpimämmät kuin yleensä. Ranskassa ja Saksassa lämpötilat huitelivat silloin tällöin jopa 6-10 astetta normaalia korkeammalla.

Euroopan keskipitkien sääennusteiden keskus kertoi eilen, että kesäkuu oli mittaushistorian lämpimin kesäkuu.
 Lämpötilat olivat keskimäärin yli kaksi astetta tavallista korkeammat. Syynä oli kuuman ilman vyöryminen Saharan autiomaasta Eurooppaan.
 Meteorologi  Niina Niinimäki  Ilmatieteenlaitoksen ilmastopalvelusta sanoo, että yksittäisen helleaallon syytä on vaikea sanoa. Yksittäisen helleaallon syntyminen voi johtua säätilan luontaisesta vaihtelusta. Niinimäen mukaan ilmastonmuutoskin vaikuttaa osatekijänä.
 – Ilmastonmuutoksen myötä helleaaltojen on ennustettu yleistyvän. Tällaiset helleallot voivat olla nykyistä yleisempiä tulevaisuudessa. sanoi Niinimäki  Radio Suomen Päivä -ohjelmassa .
 Rankat hellejaksot vaikuttavat erityisesti vanhuksiin, pitkäaikaissairaisiin ja lapsiin.
 – Pitkien hellejaksojen aikana myös rakennukset kuumentuvat eivätkä ne pääse yölläkään viilentymään. Myös luonto kuivuu, kun on kuumaa ja haihtuminen on suurempaa. Seurauksena kuivumisesta ja kuumuudesta on metsäpaloja. Näin kävi juuri Espanjassa.
 Niinimäen mukaan myös Suomessa kesäkuu oli keskimääräistä lämpimämpi maan etelä- ja keskiosissa. Kesäkuun alkupuolella ja ennen juhannusta oli lämpimiä jaksoja.
 Kulunut kuukausi oli myös maailmanlaajuisesti kuumin mitattu kesäkuu, kertoo  Copernicus Climate Change Service.
 Lisää aiheesta:
 Helteisiin pakahtuvat turistit maksavat nyt kovaa hintaa päästäkseen kylmään Suomeen: "Berliinissä oli kauheaa"
 Ranskassa rikkoutui ensin kaikkien aikojen helle-ennätys – lämpötila hipoo jo 46 astetta

Mittaushistorian lämpimin kesäkuu


Summary: Kärkiehdokkaiden sijaan komission johtoon päädyttiin esittämään Saksan puolustusministeriä.

Saksan kristillisdemokraattinen unioni (CDU)

EU-johtajien päätös komission uudesta puheenjohtajista närästää Saksassa.
 Maratonkokouksen päätteeksi EU-johtajat  saivat tiistaina sovittua , että ehdokas EU-komission uudeksi puheenjohtajaksi on yllättäen Saksan puolustusministeri  Ursula van der Leyen .
 Van der Leyen edustaa liittokansleri  Angela Merkelin  CDU-puoluetta. Se taas muodostaa Saksan hallituksen yhdessä sisarpuolueensa CSU:n ja sosiaalidemokraattien SPD:n kanssa.
 Keskiviikkona SPD:n entinen johtaja  Sigmar Gabriel  sanoi saksalaislehti  Der Spiegelissä , että demarit voisivat lähteä hallituksesta von der Leyenin nimityksen vuoksi.
 – Jos Merkel nimittää von der Leyenin ilman hallituksen päätöstä, se on liittovaltion hallituksen sääntöjen rikkomista ja syy lähteä hallituksesta, Gabriel sanoi Spiegelille.
 Merkel sanoi tiistaina, että pidättäytyi nimituskokouksessa äänestämästä maannaisensa puolesta hallituskoalition erimielisyyksien vuoksi.
 Gabriel kuvaili von der Leyenin nimitystä "ennennäkemättömäksi poliittiseksi juonitteluksi."
 Ennen toukokuun EU-vaaleja europuolueet nimesivät kärkiehdokkaan, jota puolue tarjoaa komission johtoon. Suurin puolue vaaleissa oli EPP-ryhmä, johon myös Merkelin konservatiivit kuuluvat.
 EPP:n nimetty kärkiehdokas  Manfred Weber   ei kuitenkaan kelvannut  enemmistölle, joten esiin nousi SPD:n ehdokas, hollantilainen  Frans Timmermans . Lopulta tehtävään päädyttiin esittämään von der Leyeniä.

Saksan entinen demarijohtaja: von der Leyenin nimitysjunailu syy jättää hallitus


Summary: Reissu edessä ja riemua luvassa! Mutta miten pakastettu lohi tai ilmastointiteippi liittyvät asiaan?

Kokosimme 39 ratkaisua matkailijaa askarruttaviin tilanteisiin: pakkaaminen, turvatarkastus, elektroniikka, hermot ja raha. Ja paljon muuta.
 Pakkaaminen on taitolaji
 1. Rullaa vaatteesi ennen asettamista laukkuun. Viikattuihin pinoihin verrattuna tilaa säästyy verrattomasti.
 Seppo Suvela / Yle
 2. Säilytä kaulus kuosissa vyöllä. Sijoita vyö rinkulaksi kauluksen sisäpuolelle: se estää kauluspaidan kruunua taittumasta.
 3. Kengät täyteen tilpehööriä. Jalkineet ovat laukkuun pakatessa hieman hankalia möykkyjä, mutta niiden sisätila soveltuu esimerkiksi rullatuille sukille.
 4. Ison matkalaukun sisälle kannattaa pakata pieni matkalaukku, jos edessä on kassit täyttävä shoppailumatka.
 5. Aseta meikkipurkkien ja muiden pienten säiliöiden suuaukolle palat tuorekelmua ja kierrä ne korkkien alle lisätiivisteiksi. Näin varjelet vaatteitasi vuodoilta.
 6. Estä hiuslakan tai muun painepakkauksen purkautuminen ruumaan menevässä matkalaukussa. Jos suihkepullon korkki on kadonnut, teippaa suojaksi esimerkiksi kertakäyttömuki.
 7. Kääri lasiset tai herkästi särkyvät esineet vaippoihin, jos lastentarvikkeita on muutenkin mukana. Hauraan tuliaisen voit suojata myös uimakellukkeiden sisään tai pyyhkeeseen.
 Huomioi silti lentoyhtiön kuljetusehdot, sillä esimerkiksi Finnairilla ruumaan ei saa pakata herkästi särkyvää. Yhtiö ei siis vastaa rikkoutuneesta viinipullosta, joka on sotkenut koko laukun.
 8. Sujauta korut isoäidin (tyhjään) lääkerasiaan. Pieni, monilokeroinen rasia antaa myös mahdollisuuden lajitella somisteet päiväkohtaisesti.
 9. Vältä hermoilu asukokonaisuuksista perillä. Jaottele vaatteet jo pakatessa valmiiksi yhdistelmiksi esimerkiksi uudelleen suljettaviin pusseihin.
 10. Hyödynnä hotellin pieniä saippuapaloja tuoksun tuojina. Sujauta niitä matkalaukun uumeniin raikastukseksi.
 11. Pakkaa neuleet ja muut pulleat vaatteet tyhjiöpusseihin, joista saa puristettua ilman pois tilan säästämiseksi.
 12. Reppureissulle lähdössä? Katso vinkit rinkan tasapainoiseen pakkaamiseen  Suomen Ladun kokoamasta ohjeesta .
 Kohti turvatarkastusta
 13. Tulentekovälineitä, kuten sytkäreitä tai tulitikkuaskeja, saa lentokoneessa olla mukana vain yksi matkustajaa kohden – ja se on pidettävä taskussa eikä laukussa.
 Seppo Suvela / Yle
 14. Harkitse kahdesti, suojaatko ruumaan menevää matkalaukkuasi kelmulla, vaikka kelmutusta lentoasemilla tarjotaankin. Lähtöselvitetty laukku kulkee pitkin liukuhihnoja, ja repsottava kelmu saattaa hirttäytyä niihin kiinni. Vaurioita voi koitua sekä laukulle että kuljetinjärjestelmälle.
 Kelmutettu laukku myös hidastaa turvatarkastusta merkittävästi.
 15. Mikä luokitellaan nesteeksi? Jos tuote on levitettävässä muodossa, kyseessä on neste. Esimerkiksi Koskenlaskija-juusto ja siitä pehmeämmät aineet luokitellaan nesteeksi.
 Pakasteita pidetään nesteenä vain silloin, jos tuote, kuten jäätelö, on sulamisen jälkeen nestettä. Pakastettu lohi ei siis ole neste, ja siksi sen voi kuljettaa käsimatkatavaroissa.
 16. Arvioi, tarvitseeko ruumaan menevää matkalaukkua lukita. Turvatarkastaja voi haluta tutkia sen sisältöä avaamalla laukun. Ammattilaiset saavat useimmat lukot auki avaimella tai koodilla, eivätkä tarkastajat Suomessa murra lukkoja.
 Laukku ei kuitenkaan pääse lentokoneeseen ennen kuin sen turvallisuudesta on voitu varmistua.
 17. Ota tyhjä vesipullo mukaan käsimatkatavaroihisi. Vältyt hörppimästä juomaevästä turvatarkastuksen jonossa, etkä hädissäsi heitä sitä roskiin. Täytä tyhjä pullo heti lähtöselvityksen jälkeen wc:n juomavesihanasta.
 18. Varmista turvatarkastuksen päätteeksi, että kaikki tavarasi ovat mukana. Turvatarkastuspisteisiin jää lentoasemilla paljon löytötavaroita.
 Sähkövirtaa ja suunnistusta
 19. Puhelimen tai muun laitteen laturin johdon voi kytkeä hotellihuoneen television USB-porttiin, jos pistokeosa on unohtunut kotiin tai adapteri pistorasiaa varten puuttuu.
 Seppo Suvela / Yle
 20. Kanna käsimatkatavaroissa pientä varavirtalähdettä. Puhelimen tai tabletin akku saattaa kulua pitkällä junamatkalla tai lennolla tyhjäksi, jos istumapaikallasi ei ole pistorasiaa.
 21. Ota GPS-laite mukaan, jos omistat sellaisen. Näin et ole suunnistaessa vain puhelimesi varassa. Harkitse myös perinteistä karttaa.
 22. Petkuta hotellihuoneesi avainkorttilaitetta, ja sähköä virtaa myös ollessasi poissa. Laitteeseen voit työntää avainkorttisi sijaan esimerkiksi kirjastokorttisi tai jopa sopivan siivun kartonkia. Ei keskeydy laitteiden lataaminen.
 Tavarat talteen ja rillit reilaan
 23. Ota valokuva matkalaukustasi. Laukun kadotessa kuva helpottaa etsintöjä.
 24. Liitä yhteystietosi sekä matkalaukun ulko- että sisäpuolelle. Lentoyhtiön tai muun henkilökunnan on näin helpompi päätellä kadonneen laukun omistaja, jos ulkopuolinen tunniste irtoaa.
 25. Vanhat silmälasit kannattaa ottaa matkaan mukaan. Mikäli varsinaiset lasisi katoavat tai hajoavat, pystyt turvautumaan miltei oikeanvahvuisiin, omiin, silmälaseihisi siihen saakka, että saat uudet.
 26. Merkitse laukkusi näkyvästi esimerkiksi värikkäällä tarralla tai kiedo siihen näyttävä hihna. Tunnistat muutoin perusmallisen laukkusi matkatavarahihnalta helposti, eikä varkaita kiinnosta vaivihkaa tarttua huomiota herättävään laukkuun.
 Mukavampaa oloa
 27. Lentoasemalle pysäköidessäsi ota valokuva, joka auttaa muistamaan, missä kerroksessa ja millä rivillä parkkiruutusi sijaitsee.
 Seppo Suvela / Yle
 28. Valitse jalkaasi kengät, jotka saat turvatarkastuksessa helposti jalasta pois ja takaisin.
 29. Ota tyynyliina mukaan käsimatkatavaroihin. Saatat tarvita tyynyä esimerkiksi pitkällä matkalla tai odotuksen venähtäessä. Hätänokosten helpottamiseksi sullo tyynyliinan sisään muutama pehmeä vaate. Voit välttyä niskajumilta.
 30. Tee netistä ruokatilaus paluupäivääsi varten ja nouda valmiit kassit kaupasta kotiin saapuessasi. Tai kokkaa ennen matkaa jotain helppoa lempiruokaa jääkaappiin tai pakastimeen odottamaan. Näin säästät nälkäisten matkalaisten hermoja.
 31. Hermostuvatko lapset matkan pituuteen? Lue ehdotuksia ajomatkan ajankuluksi  tästä Yhteishyvän jutusta .
 Niksi-Sirkan suosikit
 32. Loihdi sohvapöytä lasten iltapalalle tai seisomapöytä työläppärillesi hotellihuoneen silityslaudasta.
 Seppo Suvela / Yle
 33. Torju nukkumista häiritsevät valonsäteet. Jääkö hotellin pimennysverhojen väliin rako? Tarkista, löytyykö vaatekaapista henkari, jossa on nipistimet. Purista verhon liepeet yhteen nipistimillä.
 34. Tai hoida huoneeseen säkkipimeä. Ota reissuun mukaan rulla suuria mustia jätesäkkejä ja ilmastointiteippiä. Akkunat umpeen!
 Tärkeät paperit, turvallisuus ja raha
 35. Skannaa tai valokuvaa passisi, henkilökorttisi, matkalippusi, hotellivarauksesi ja muut reissun asiakirjat. Tallenna ne sähköpostiisi tai muuhun pilvitallennuspalveluun ja lähetä jollekulle läheiselle. Näin pääset tietoihin käsiksi, vaikka paperisi, tietokoneesi tai puhelimesi varastettaisiin.
 Matkan jälkeen kuvat asiakirjoista kannattaa tuhota, jotta ne eivät paljastu esimerkiksi vahingossa eteenpäin lähetettynä valokuvana passistasi.
 36. Miten ulkomailla kannattikaan toimia, kun maksupääte pyytää valitsemaan valuutan? Paikallinen raha vai eurot? Lue  tästä Ylen jutusta , kuinka vältät turhat kulut euroalueen ulkopuolella.
 37. Puolustaudu taksihuijaukselta. Valokuvaa rekisterikilpi ja sen lisäksi kuskin ajolupa tai itse kuski. Voit lähettää kuvat läheisellesi vaikka heti. Voit myös seurata reittiä puhelimen karttaohjelmalla nähdäksesi, meneekö taksi oikeaan suuntaan. Harkitse myös englanniksi soitettua valepuhelua, jonka aikana puhut olevasi taksimatkasta.
 38. Kävikö luottokortin kanssa köpelösti? Lue  tämä Ylen juttu , jos voro vei korttisi tai tunnuksesi.
 39. Hankkiudu matkan lopuksi eroon kohdemaan vieraasta valuutasta. Tippaa anteliaasti majapaikkasi siivoojia. Tai osta vuokra-autoon polttoainetta käteisellä ennen auton palautusta. Tai kysy lentoasemalla, onko siellä keräysrasioita hyväntekeväisyydelle. Pikkurahasi menevät esimerkiksi paikalliselle järjestölle tai Unicefille.
 Jutun lähteinä on käytetty mm. Buzzfeedia, Rantapalloa ja Lifehack.orgia sekä kerätty tietoja Suomen ulkoasiainministeriöstä, liikenne- ja viestintäviraston kyberturvallisuuskeskuksesta ja Finavian turvapalvelut -yksiköstä.
 Jutun keskustelumahdollisuus on avoinna klo 22 saakka. Tervetuloa mukaan.
 Lue lisää:
 Lomareissua ostamassa ja matkasivusto tarjoaa sinulle vakuutusta? Huomioi ainakin nämä 7 seikkaa ennen kuin klikkaat
 Käytätkö Tripadvisoria tai Bookingia lomakohteen valintaan? Tarvitset näitä lukuohjeita välttääksesi asiakasarvioiden hämäykset
 Vinkkejä turvalliseen matkaan (matkustusturvallisuus.fi)
 Matkailijan tietoturvaa kadulla ja somessa (Suojelupoliisi)

Viinipullo vaippoihin ja puhelimeen virtaa hotellin tv:stä! 39 käytännön niksiä helpompaan lomamatkaan


Summary: Hallitusohjelmaan kirjattu Vaasan miljoona valuu kaikille kunnille.

Ruotsalaisen kansanpuolueen pitkäaikainen tavoite toteutuu. Hallitusohjelman mukaan Vaasan keskussairaala saa laajan päivystyksen statuksen. Erillistä rahaa Vaasalle ei sen sijaan ole luvassa, vaikka hallitusohjelman perusteella niin voisi luulla.
 Vaasaan on nyt rakennettava sekä neurologian että suun terveydenhuollon päivystys.
 Kustannukset päivystyksen laajennuksesta ovat noin yksi miljoona euroa.
 Hallitusohjelman liitteistä löytyy maininta, josta voisi luulla, että Vaasan keskussairaala saa laajan päivystyksen rakentamiseen siihen tarvittavan miljoonan. Näin ei kuitenkaan ole.
 Tässä ote hallitusohjelmasta:
 Mikko Airikka / Yle
 Hallitusohjelman kirjaus tarkoittaa sitä, että peruspalvelujen valtionosuuksia lisätään yhdellä miljoonalla. Yksi miljoona jakautuu kaikkien Suomen kuntien kesken.
 - Tässä palautetaan edellisen hallituksen kaudella tehdyistä 350 miljoonan säästöistä kuntien valtionosuuksiin yksi miljoona, sosiaali- ja terveysministeriön lääkintöneuvos  Timo Keistinen  sanoo.
 Vaasan sairaanhoitopiirin alueen kunnat saavat yhdestä miljoonasta sen osuuden, mikä niille valtionosuuksien laskentakaavan mukaan kuuluu. Karkeasti arvioiden summa ei ole juuri mitään, joitakin kymmeniä tuhansia euroja. Vertailun vuoksi pelkästään Vaasan kaupungin käyttömenot olivat viime vuonna melkein puoli miljardia euroa.
 RKP:n puheenjohtaja, oikeusministeri  Anna-Maja Henriksson  sanoo, että hänelle on yllätys, että summa menee kaikille Suomen kunnille.
 - Se on ihmeelllinen tapa käsitellä ja laskea tätä asiaa. Hallitusohjelmassa summa on osoitettu nimenomaan Vaasan keskussairaalan muuttamiseksi laajan päivystyksen sairaalaksi, ministeri Henriksson näkee.
 Vaasan keskussairaalassa ollaan tyytyväisiä – kustannukset eivät ole ongelma
 Vaasan keskussairaalassa ollaan tyytyväisiä pääsystä 12 muun laajan päivystyksen sairaalan joukkoon.
 - Olemme erittäin tyytyväisiä keskussairaalan uudesta asemasta. Alueen väestö on ollut sielullaan ja sydämellään yhteisessä hankkeessa mukana ja tehnyt sen eteen paljon työtä esimerkiksi kansalaisaloitteen muodossa, sairaanhoitopiirin johtajan sijainen, johtava ylihoitaja  Arja Tuomaala  sanoo.
 Hänen mukaansa tulevat lisäkustannukset eivät ole ongelma, vaan niihin varaudutaan tulevassa budjetissa.
 - Imagollinen muutos on tärkeä, Tuomaala sanoo.
 Samaa sanoo lääkintöneuvos Timo Keistinen. Kyse on enemmän psykologiasta kuin muusta.
 - Sairaalan muutos laajan päivystyksen sairaalaksi voi olla psykologisesti merkittävä alueen väestölle, henkilökunnalle ja myös päättäjille, Keistinen sanoo.
 Vaasa liittyy 12 sairaalan joukkoon
 Terveydenhuoltolaki velvoittaa laajan päivystyksen sairaaloita pitämään yllä runsaan 10 erikoisalan päivystyksen. Sairaaloita on tällä hetkellä 12 : Helsingin, Turun, Tampereen, Kuopion ja Oulun yliopistosairaalat sekä keskussairaalat Lahdessa, Lappeenrannassa, Porissa, Seinäjoella, Jyväskylässä, Joensuussa ja Rovaniemellä.
 Mikäli sairaala ei kuulu laajan päivystyksen sairaalaan joukkoon, se saa käytännössä määritellä päivystyksen laajuutensa itse, sen mukaan mitä alueen väestö tarvitsee.
 Vaasan sairaalan asemasta on kiistelty  oikeastaan syksystä 2015  asti. Asia oli puitavana eduskunnan  sosiaali- ja terveysvaliokunnassa sekä 2016   että 2018.
 Viimeisinä töinään edellinen  eduskunta äänesti  nurin keskussairaalan laajan päivystyksen puolesta tehdyn kansalaisaloitteen viime keväänä.
 Vaasaa koskeva terveydenhuoltolain pykälämuutos lähtee lausunnolle todennäköisesti ensi viikolla.
 Lue myös :
 Suvi Piispasella on ollut sama lääkäri aina – Hoitosuositusten isä Ilkka Kunnamo haluaa omalääkärin jokaiselle: "Säästää aikaa ja rahaa"
 Analyysi: Hallitusohjelma lupaa hoitoonpääsyn viikossa – voiko se olla totta?

RKP sai runnottua Vaasaan laajan päivystyksen sairaalan, mutta ei valtion miljoonaa sen kuluihin – rahoitus ministeri Henrikssonille yllätys


Summary: Aloituspaikkojen määrä kasvaa vuoden 2020 opiskelijavalinnoissa.

Opetus- ja kulttuuriministeriö on päättänyt myöntää yhteensä noin viisi miljoonaa euroa sairaanhoitajakoulutuksen aloitusmäärien lisäämiseen vuoden 2020 opiskelijavalinnoissa, ministeriö kertoo tiedotteessa.
 Määräaikainen rahoitus on myönnetty 15 ammattikorkeakoululle alueellisen työvoimatarpeen perusteella. Yhteensä uusia aloituspaikkoja syntyy noin 180.
 – Osaavan työvoiman saatavuus on keskeistä sosiaali- ja terveydenhuollon palveluiden saatavuudelle ja laadulle. Palvelujen turvaamiseksi on huolehdittava, että eri puolille Suomea saadaan riittävä määrä alan opiskelijoita, tuore tiede- ja kulttuuriministeri  Annika Saarikko  (kesk.) sanoo.
 – Erityisesti ikääntyneiden palvelut tarvitsevat korkeasti koulutettuja osaajia. Tarvetta koulutusmäärien kasvattamiselle on edelleen.

Viiden miljoonan sijoitus! Sairaanhoitajakoulutukseen lähes 200 uutta opiskelupaikkaa


Summary: Sähköpotkulaudat saapuivat Turkuun toukokuun lopulla. Nyt ne kerätään Ruisrock-viikonlopun ajaksi pois kaduilta.

Suureen suosioon nousseet sähköpotkulaudat poistetaan Turussa käytöstä Ruisrock-festivaalin ajaksi.
 Sähköpotkulautafirma VOI perustelee asiaa turvallisuussyillä. VOin mukaan se on poistanut sähköpotkulautoja myös muissa kaupungeissa suurten festivaalien aikana.
 – Meille on tärkeää huolehtia niin käyttäjiemme kuin muidenkin kaupunkilaisten turvallisuudesta. Olemme havainneet, että suurten festivaalien yhteydessä sähköpotkulautojen käyttöön liittyvät lieveilmiöt yleistyvät. Näemmekin, että on vastuullista poistaa skuutit käytöstä Ruisrockin ajaksi”, VOI Technologyn Suomen markkinointipäällikkö  Mathias Soini  kertoo tiedotteessa.
 Yhtiö ei tarkenna tiedotteessa minkälaisista lieveilmiöitä se tarkoittaa.
 Sähköpotkulaudat kerätään pois torstaina ja ne palautetaan käyttöön maanantaina.
 Ruisrock-festivaali järjestetään Turun Ruissalossa 5.7.-7.7.2019. Festivaaleille odotetaan yli 100 000 kävijää.
 Turussa on yhteensä noin 200 yhtiön sähköpotkulautaa.
 Lue lisää:
 50:ttä kertaa järjestettävä Ruisrock loppuunmyyty – Ruissaloon kulkua rajoitetaan tällä viikolla
 Turun vesibussit skippaavat Ruissalon Kansanpuiston seuraavat pari viikkoa – Ruisrock-festivaalin rakennustyöt alkavat

Sähköpotkulaudat käyttökieltoon Ruisrockin ajaksi – VOI perustelee asiaa turvallisuudella


Summary: Rajavartiolaitoksen sisällä on myös aloitettu tutkimus laitoksen agenttien rasistisen Facebook-ryhmän vuoksi.

Yhdysvalloissa Texasin Rio Granden raja-aseman pidätyskeskuksissa on vaarallisen paljon ihmisiä, kertoo maan kansallisesta turvallisuudesta vastaavan viraston toimintaa tarkastava viranomainen.
 NBC:n  mukaan siirtolaisia on laitettu täpötäysiin huoneisiin, joissa he odottavat kasvot ikkunaan painautuneena. Tarkastajan mukaan yksi keskuksen vanhempi virkamies kuvaili tilannetta tikittäväksi aikapommiksi.
 – Kehotamme virastoa ottamaan välittömiä askelia vaarallisen ylikuormituksen ja aikuisten sekä lasten pitkittyneiden pidätysten helpottamiseksi Rio Granden laaksossa, kertoo tarkastava viranomainen  Jennifer Costello  raportissaan.
 Raportissa on myös kuvia, jotka on otettu Texasissa sijaitsevissa keskuksissa.  Guardianin  mukaan yhdessä raportin kuvista näkyy, kuinka yhteensä 88 aikuista miestä on sullottuna huoneeseen, joka on suunniteltu 41 ihmisen säilyttämiseen.
 Yksi miehistä työntää kuvassa ikkunaa vasten pahvinpalaa, johon on kirjoitettu avunpyyntö.
 Siirtolaiset ahdettu täpötäysiin selleihin Rio Granden raja-aseman pidätyskeskuksissa.  OFFICE OF INSPECTOR GENERAL/ EPA
 Pidätysajat ovat moninkertaistuneet
 Sen lisäksi, että olot ruuhkautuneissa pidätyskeskuksissa ovat epäinhimilliset, on ihmisiä pidetty siellä myös liian pitkiä aikoja.
 Costello vieraili kesäkuun alussa yhteensä viidessä rajavartiolaitoksen pidätyskeskuksessa Rio Granden laakson alueella. Tarkastuksen aikaan keskuksissa oli pidätettynä noin 8 000 ihmistä, joista yhteensä 3 400:n pidätys oli ylittänyt lain salliman enimmäisajan.
 Näistä 3 400 siirtolaisesta yhteensä 1 500 oli ollut pidätettynä yli kymmenen vuorokautta. Laki sallii pidättämisen 72 tunnin ajan.
 Costellon mukaan tarkastuksen aikaan pidätetyistä melkein 2 700 oli lapsia. Näistä lapsista noin kolmasosa oli ollut pidätettynä pidempään kuin lain salliman ajan.
 Yhdysvaltain kongressin edustajainhuoneen valvontakomitea kertoi tiistaina aikovansa järjestää ensi viikolla kuulemisen siirtolaisten kohtelusta pidätyskeskuksissa, kertoo Guardian. Lehden mukaan demokraattien kongressiedustaja  Elijah Cummings  on sanonut presidentti  Donald Trumpin  hallinnon osoittaneen siirtolaisten kohtelussa avointa halveksintaa yleistä säädyllisyyttä kohtaan.
 Siirtolaisia on laitettu täpötäysiin huoneisiin, joissa he odottavat kasvot ikkunaan painautuneena. OFFICE OF INSPECTOR GENERAL/ EPA
 "Nämä ovat keskitysleirejä"
 Raportti julkaistiin pian sen jälkeen, kun demokraattien kongressiedustajat olivat vierailleet pidätyskeskuksissa. New Yorkin osavaltion kongressiedustaja  Alexandria Ocasio-Cortez  oli ollut mukana vierailulla.
 – Nämä ovat keskitysleirejä. Keskitysleiriasiantuntijoiden mukaan ihmiset alkavat kuolla ylikansoituksen, heitteillejätön ja resurssien vähäisyyden vuoksi, Ocasio-Cortez tviittasi tiistaina paikallista aikaa.
 – Näimme eilisellä vierailullamme kaikki nämä kolme merkkiä, kongressiedustaja jatkoi.
 Rajavartiolaitoksen tilastojen mukaan yhteensä yli 223 000 ihmistä oli pidätetty Rio Granden raja-alueella viime vuoden lokakuun ja tämän vuoden toukokuun välillä. Pidätettyjen määrä nousi 124 prosenttia verrattuna samaan ajanjaksoon vuotta aiemmin.
 Rajavartiolaitos on pidätysolojen lisäksi tulen alla myös  Facebookista paljastetun  salaisen ryhmän vuoksi. Ryhmässä rajavartiolaitoksen nykyiset ja entiset agentit ovat jakaneet rasistisia meemejä ja jakaneet päivityksiä, jotka pilkkaavat siirtolaisia.
 Ryhmässä julkaistiin muun muassa ivaavia päivityksiä liittyen uutiseen, jossa kerrottiin 16-vuotiaan guatemalalaisnuoren kuolemasta. Nuori oli kuollut rajavartiolaitoksen huostassa ollessaan.
 Ryhmässä on myös julkaistu halventavia kommentteja muun muassa kongressiedustaja Ocasio-Cortezista ja jaettu hänestä tehtyjä manipuloituja seksuaalissävytteisiä kuvia.
 Rajavartiolaitoksen johtaja  Carla Provost  on aiemmin tuominnut ryhmän julkaisut epäasiallisiksi. Hänen mukaansa tapauksesta on myös aloitettu tutkinta.
 Lisää aiheesta:
 Yhdysvaltain tulli- ja rajavalvontavirasto aloitti tutkinnan rajavartijoiden nettiyhteisöstä – rasismia ja kongressiedustajan herjaamista

Texasin pidätyskeskukset ovat "tikittävä aikapommi" – siirtolaiset ahdettu täpötäysiin selleihin


Summary: Kännyköiden sisältöjä verrataan pitkään epäilyttävien sisältöjen listaan.

Kiinalaiset rajaviranomaiset asentavat salaa vakoilusovelluksia turistien puhelimiin Kiinan uiguurialueella Xinjiangissa, kertoo brittilehti  Guardian . Se on selvittänyt asiaa yhteistyössä esimerkiksi Süddeutsche Zeitungin ja New York Timesin kanssa.
 Paikallisten valvonta alueella  on erittäin tiukkaa . Kiinan länsiosissa sijaitsevalla Xinjiangin autonomisella alueella asuu arviolta 12 miljoonaa uiguurimuslimia.
 Guardianin mukaan vakoilun kohteeksi otetaan myös matkailijoita, kun he siirtyvät Xinjiangista naapurimaa Kirgisiaan. Rajamuodollisuuksiin kuuluu vaihe, jossa puhelin luovutetaan rajavirkailijoille.
 Lehti kertoo, että rajavartijat ottavat turistien puhelimet ja asentavat salaa sovelluksen, joka hakee tietoja sähköposteista, tekstiviesteistä ja kontakteista sekä laitteesta itsestään. Matkalijoiden mukaan heitä ei ole varotettu etukäteen siitä, mitä ohjelma etsii tai että heidän tietojaan viedään.
 Lehden yhdessä tutkijoiden ja kyberturvallisuusasiantuntijoiden kanssa tekemä analyysi viittaa siihen, että kiinalaisyrityksen suunnittelema ohjelmisto etsii Android-puhelimista tietoja ja vertaa niitä kiinalaisviranomaisten ongelmallisena pitämien sisältöjen listaan.
 Tätä varten Applen puhelimet kytketään erilliseen lukijaan, Android-järjestelmän puhelimiin asennetaan sovellus.
 Laaja lista sisältää muun muassa termejä, jotka liittyvät ääri-islamilaisuuteen, mutta myös  Dalai-lamaan  ja paastoamiseen Ramadan-kuukauden aikana.
 Tietojen avulla voisi seurata ihmisen myöhempää olinpaikkaa, mutta todisteita tällaisesta ei Guardianin mukaan ole.
 Kiinalaisviranomaisten mukaan Xinjiangissa vierailee noin sata miljoonaa ihmistä vuosittain.
 Lue myös:
 Kiina käyttää sisäiseen turvallisuuteen enemmän rahaa kuin puolustusbudjettiin – vähemmistökansojen valvontaan panostetaan vuosi vuodelta enemmän
 Vakoojalinnut lentävät Kiinan rajaseudun taivaalla – Yle kävi maakunnassa, jossa miljoona ihmistä on viety leireille vannomaan uskollisuutta puolueelle

Lehdet: Kiinalaisviranomaiset asentavat valvontaohjelmia matkailijoiden kännyköihin Kiinan uiguurialueella


Summary: Vierumäen urheiluopistossa järjestetään kesän aikana kolme e-urheiluleiriä CS- eli Counter Strike -tietokonepelistä.

Counter-Strike: Global Offensive -turnaus

Elektroninen urheilu eli e-urheilu kasvattaa suosiotaan. Suomalaisjoukkueiden menestys kansainvälisillä peliareenoilla on saanut yhä useammat nuoret innostumaan ammattilaispelaajan urasta.
 Vierumäen urheiluopistossa järjestetään kesän aikana kolme e-urheiluleiriä, joissa 13-17 vuotiaat Counter Strike -pelin pelaajat saavat ammattimaista valmennusta pelin huippuosaajilta.
 E-urheilun suosio näkyy muun muassa siinä, että Vierumäen leirit varattiin loppuun hetkessä. Halukkaita tulijoita olisi enemmän kuin mihin valmentajien määrä riittää.
 – Tällä hetkellä e-urheilua valmentavia ammattilaisia on Suomessa vain muutamia. Lisää kaivattaisiin ja jatkossa alamme miettiä, miten valmentajia saataisiin koulutettua lisää, kertoo leirin valmentaja, e-urheiluammattilainen  Toni Luhtapuro .
 E-urheilu on "ihan oikeaa urheilua"
 E-urheilu ja sen valmentaminen ovat ammattimaistumassa Suomessa. Myös asenne e-urheilua kohtaan on muuttunut.
 – Vanhemmat sanoivat minulle lukioikäisenä, että pelaamisella ei voi tienata. Välillä taidettiin jopa takavarikoida tietokoneen virtajohto pelaamisen rajoittamiseksi, muistelee Luhtapuro.
 – Nykyisin tämä kuitenkin voi olla ammatti.
 Luhtapuron mukaan e-urheilussa on kyse muustakin kuin tietokoneella pelaamisesta.
 – Pelaamisen ohella leiriläiset käyvät frisbeegolfaamassa ja kiipeilemässä. Tärkeää on huolehtia myös ruokailusta ja riittävästä unen määrästä.
 Turnauksissa pelataan jopa miljoonista euroista
 E-urheiluturnauksissa palkintosummat vaihtelevat turnauksen koon ja pelattavan pelin mukaisesti.
 Vuonna 2018 maailman kovatuloisin e-urheilija tuli Suomesta. Pelaajien tuloja seuraavan  Esports Earnings  -verkkosivuston mukaan suomalainen Jesse "JerAx" Vainikka tienasi palkintorahoja noin 2,3 miljoonaa euroa.
 Tällä hetkellä Saksan Kölnissa pelataan  vuoden kovinta CS:GO-turnausta . Turnaukseen osallistuu myös suomalainen e-urheilujoukkue ENCE, joka tavoittelee reilun 265 000 euron suuruista pääpalkintoa.

Vierumäen e-urheiluleirit varattiin heti loppuun – valmentavista ammattipelaajista kova pula


Summary: Länsi-Afrikan tuhoisan epidemian jälkeen kehitetty ebolarokote on auttanut taistelussa tappavaa tautia vastaan.

Epidemiologi  Marissa Gripenbergin  työ oli tänä keväänä varautumista pahimpaan mahdolliseen: siihen, että ebolaepidemia leviäisi miljoonan asukkaan kongolaiseen suurkaupunkiin.
 Kongon demokraattisessa tasavallassa alkoi vajaa vuosi sitten maan historian pahin ebolaepidemia. Tauti on levinnyt laajalle itäisen Kongon maaseudulla. Kolme kuukautta Gripenbergin asemapaikkana toiminut Goman kaupunki on toistaiseksi välttynyt epidemialta.
 – Oli vaikeaa tehdä työtä, jossa valmistauduttiin johonkin sellaiseen, mikä ei parhaassa tapauksessa koskaan tapahdu, Gripenberg kuvailee.
 Epidemiologi Marissa Gripenberg. Sini Järnström / Yle
 Jo yli 1 570 ihmistä on Kongon terveysministeriön mukaan kuollut ebolaan itäisessä Kongossa. Tapauksia on todettu noin 2 300.
 Lääkärit ilman rajoja -järjestö rakentaa kaupunkiin parhaillaan uutta ebolan hoitokeskusta sen varalle, että epidemia laajenisi kaupunkiin.
 Tiedon jakamista ja tapaamishistorian rakentamista
 Gripenbergin tehtäviin kuului kartoittaa alueita ja terveyskeskuksia, joilta ebolahälytyksiä tulee. Hän oli keräämässä tietoja epäiltyjen potilaiden tapaamishistoriasta, jotta ebolatartunnan varmistuessa tieto saataisiin nopeasti tartuntavaarassa oleville ihmisille.
 Toinen tärkeä tehtävä oli jakaa tietoa ja selvittää, missä tarvitaan koulutusta ebolan oireiden tunnistamisessa.
 – Yritämme selittää, mikä ebola on, miten se leviää ja miten sen leviämistä voi yrittää estää. Olisi keskeistä, että ihmiset ymmärtäisivät, kuinka suuri prosentti tartunnan saaneista ihmisistä kuolee ebolaan, Gripenberg sanoo Ylelle.
 Ebolan tappavuuden takia nopea hakeutuminen hoitoon on tärkeää. Myös perheenjäsenten olisi käytävä terveyskeskuksessa, jotta tauti ei alkaisi levitä lähipiirissä.
 Gripenberg ei käynyt pahimmilla epidemia-alueilla vaan tuntee tilanteen Goman kaupungissa. Hänen mukaansa paikallisten ihmisten on erityisen vaikeaa ymmärtää ebolaa alueilla, joilla sitä ei vielä ole.
 Yleinen kysymys on, miksi järjestöt eivät auta ajankohtaisemmissa ongelmissa, kuten malarian hoidossa.
 – Kun teemme yhteistyötä paikallisten ihmisten kanssa, yritämme rakentaa luottamusta, Gripenberg sanoo.
 Väkivallan uhka haitannut hoitotyötä
 Ebola on Maailman terveysjärjestön WHO:n mukaan ensimmäistä kertaa levinnyt syrjäisiin sademetsän keskellä sijaitseviin kyliin Itä-Kongossa.
 Syrjäkyliin on vaikeaa päästä, ja lisäksi niissä ovat uhkana aseelliset kapinallisryhmät. Niitä on levottomassa Itä-Kongossa yli 150. Konfliktien taustalla ovat muun muassa alueen rikkaat luonnonvarat.
 Pohjois-Kivussa sijaitsevassa Benin kaupungissa taksinkuljettajat hyökkäsivät toissa viikonloppuna terveysministeriön työntekijöiden kimppuun. Hyökkääjät olivat suuttuneet liian myöhään hoitoon hakeutuneen työtoverinsa kuolemasta.
 Ilkka Kemppinen / Yle
 Lääkärit ilman rajoja  joutui keväällä lopettamaan  ebolan hoitokeskusten toiminnan pahimmalla epidemia-alueella Benin ja Butembon kaupunkien liepeillä, koska kahteen järjestön keskuksista oli hyökätty.
 Järjestö ei ole vieläkään pystynyt palaamaan alueelle, koska työntekijöiden henki voisi olla vaarassa. Aseellisen vartioinnin suojissa työskentely sotisi järjestön toimintaperiaatteita vastaan.
 Zaire-ebolavirus on tappava Ebola on ruumiineritteiden välityksellä tarttuva verenvuotokuume. Ebolan oireita ovat muun muassa kuume, oksentaminen ja verenvuoto. Tautia levittävät villieläimet, esimerkiksi antiloopit, lepakot ja apinat. Zaire-ebolavirus on yksi ebola-virussuvun lajeista. Sen tappavuus on aiemmissa epidemioissa vaihdellut 40:stä 90:een prosenttiin. Zaire-ebolavirus aiheutti Itä-Kongon epidemian lisäksi vuosien 2014–16 Länsi-Afrikan epidemian.
 Ebolaan antavat alueella hoitoa nyt vain Kongon terveysministeriö ja Maailman terveysjärjestö WHO. Niidenkin työntekijöitä uhkaillaan usein.
 Epäluuloa ovat lietsoneet Kongon viime joulukuun vaalien jälkipyykkiin liittyvät poliittiset jännitteet.
 Hallitus esti äänestämisen ebola-alueilla epidemiaan vedoten. Osa ihmisistä pitää tästä syystä koko tautia hallituksen keksintönä.
 Rokotteista ollut hyötyä
 Kongon demokraattisessa tasavallassa  käynnistettiin rokotuskampanja  tautia vastaan viikko epidemian alkamisen jälkeen elokuussa 2018. Siitä on ollut jonkin verran apua tilanteen hallinnassa.
 Jo noin 150 000 ihmistä on rokotettu Kongossa ebolaa vastaan. Lisäksi Ugandassa on rokotettu yli tuhat ihmistä, jotka ovat mahdollisesti olleet tekemisissä ebolaan kuolleiden ruumiiden kanssa.
 Lääkärit tutkivat ebolapotilasta. Suojapuvun sisällä saa olla kerrallaan korkeintaan tunnin, kolme kertaa päivässä. Pablo Garrigos / MSF
 Ebola ehti kesäkuun puolessavälissä  levitä Ugandan puolelle . Se on kuitenkin saatu hallintaan viranomaisten päättäväisillä toimilla.
 – On epidemiologin kannalta melkein mullistavaa, että ebola levisi Ugandaan ennen esimerkiksi Goman kaupunkia, Gripenberg sanoo.
 Ebolan leviämistä Gomaan ensimmäisenä on odotettu, koska Pohjois-Kivun maaseudun ja Goman välillä kulkee tuhansittain ihmisiä joka päivä.
 Ebola on yhä vaarassa levitä Ugandan lisäksi Kongon naapurimaihin Etelä-Sudaniin, Ruandaan ja Burundiin, koska monet ylittävät rajan epävirallisia reittejä. Virallisilla rajanylityspaikoilla ebolatapauksia tarkastetaan ja kuumetta mitataan.
 Tilanne parempi kuin Länsi-Afrikan epidemiassa
 Vuosina 2014–16 Länsi-Afrikassa Sierra Leonessa, Liberiassa ja Guineassa riehui maailman kaikkien aikojen  pahin ebolaepidemia . Siinä kuoli yli 11 000 ihmistä.
 Tilanne Kongossa on Marissa Gripenbergin mukaan monessa mielessä parempi.
 – Nyt meillä on olemassa rokotteita, ja järjestöt ja rahoittajat ovat olleet valmiimpia vastaamaan epidemiaan.
 Epidemiologi Marissa Gripenberg koulutuksessa, jossa työntekijöille opastetaan, miten suojapuku puetaan päälle. Marissa Gripenberg
 Maailman terveysjärjestöltä WHO:lta puuttuu silti noin puolet ebolaepidemian hoitoon tarvittavasta rahoituksesta Kongossa.
 Ratkaisevaa on, jaksavatko rahoittajat edelleen tukea ebolan vastaista taistelua vai vaimeneeko maailman mielenkiinto tilannetta kohtaan.
 – Hyvä uutinen on se, että ebola leviää nyt hitaammalla tahdilla kuin vuonna 2014, Gripenberg toteaa.
 Lisää aiheesta:
 Tuhkarokkoepidemia on tappanut Kongossa enemmän ihmisiä kuin ebola
 Ebola-epidemia vain kiihtyy Kongossa – uhreja haudataan nyt kovien turvatoimien saattamana
 Ebola vei Ibrahimin koko suvun – Nuori mies selvisi viruksesta, mutta sairauden leima ei hellitä

Suomalaisen avustustyöntekijän vaikea tehtävä: Miten estää ebolaa leviämästä miljoonakaupunkiin Kongossa?


Summary: Autot viedään nykyään petoksella, ei anastamalla. Harvat toteutuneet varkaudet ovat useimmiten järjestäytyneen rikollisuuden tilaustöitä.

Autovarkauksien kulta-aika päättyi melko tarkkaan 20 vuotta sitten. Vielä tuolloin autovarkaan elämä oli verrattain helppoa: iso osa autokannasta oli 1980-luvulta, joten autojen lukot olivat heppoisia eikä ajonestolaitteista ollut tietoakaan.
 Keskusrikospoliisin tilastojen mukaan vuosi 1999 oli autovarkauksien huippuvuosi koko Euroopassa, jossa varkauksia tehtiin peräti 1,2 miljoonaa kappaletta. Samana vuonna Suomessa pitkäkyntisten ilmoitettiin varastetuksi 15 346 autoa tai moottoripyörää.
 1990-luvulla auto saatettiin varastaa hetken mielijohteesta huviajelulle tai muiden rikosten tekovälineeksi. Ylellä vuonna 1991 nähdyssä draamasarjassa Autovaras Jesse ja Veka syyllistyvät tuolle ajalle tyypilliseen rötökseen. Antero Tenhunen / Yle Kuvapalvelu
 2000-luvulla autovarkauksien määrät lähtivät laskuun ja trendi on jatkunut tähän päivään asti. Viime vuonna ilmoitettiin varastetuksi enää 4240 ajoneuvoa. Toisin kun 20 vuoden takaisissa luvuissa, tuoreessa tilastossa ovat mukana perävaunut, mopot ja maastoajoneuvot.
 Vanhoja koslia ja arvokkaita tilauskeikkoja
 Tyypillinen onnistuneesti varastettu auto on vanha rämä, jolla siirrytään paikasta toiseen tai käytetään muun rikollisuuden yhteydessä.
 Tämänkaltaisten autojen määrä alkaa olla Suomessa varsin pieni, joten perinteisille 80-luvun opeilla operoiville voroille ei yksinkertaisesti ole enää sopivia kohteita.
 Iso tekijä autovarkauksien vähenemiselle oli vuonna 1998 voimaan astunut säädös, joka toi kaikkiin uusiin autoihin elektroniset ajonestolaitteet. Yhtäkkiä auton varastamiseen tarvittiin muutakin teknistä osaamista kuin johtojen yhdistäminen rikki hakatussa virtalukossa.
 – Varkauden yrityksiä on enemmän kuin itse varkauksia. Mikäli varas ei ole "ammattitaitoinen", ei nykypäivän autoa ole helppo varastaa, kertoo vakuutusyhtiö Ifin korvauskeskusjohtaja  Juha T. Virtanen .
 Uudemmatkin autot päätyvät varkaiden kynsiin, mutta ne viedään yleensä petoksella, ei anastamalla.
 – Vuokrataan auto väärillä papereilla tai jätetään palauttamatta. Murron yhteydessä saatetaan napata avaimet tai viedään pakkasella kioskin edessä hyrräävä auto, kertoo KRP:n rikosylikonstaapeli  Jari Tiainen .
 2010-luvun ilmiö on järjestäytyneen rikollisuuden organisoimat tilauskeikat. Varkauden kohteeksi voi joutua uusi ja arvokas auto, joka viedään joko ammattilaisen avulla ajaen tai siirretään suoraan kuljetusautoon.
 Juha T. Virtanen kertoo, että välillä tulee nopeita, viikon tai viikonlopun mittaisia trendejä, jolloin tiettyjä tarkkaan eriteltyjä automalleja varastetaan ympäri Pohjoismaita tai Eurooppaa.
 – Tällöin varkaat ovat esimerkiksi saaneet käyttöönsä keinot varastaa tiettyä automallia ja ostajatkin ovat valmiina, Virtanen sanoo.
 Vaikka autoja varastetaan selvästi vähemmän kuin ennen, ovat varkauksien rahalliset seuraukset kasvaneet. Varkauksien kohteet ovat kalliimpia ja modernien autojen korjaaminen on kallista puuhaa. Poliisi
 Autoja varastetaan myös varaosakäyttöön, mutta tämä trendi ei ole Virtasen mukaan vielä kovin vahva Suomessa.
 Yksi syy autovarkauksien pieneen määrään Suomessa on se, että syrjäinen Suomi ei ole houkutteleva kohde ammattimaisille autovarkaille. Suomen ajoneuvokanta on pieni Ruotsiin ja Keski-Euroopan isoihin maihin verrattuna, joten laadukkaita arvokohteita on vähän tarjolla.
 Lisäksi Suomessa on varkaiden näkökulmasta kiusallisen tarkat viranomaiset.
 – Suomesta on vaikeaa saada varastettu auto katoamaan rajojen ulkopuolelle.
 Signaalivarkaudet ainakin vielä "suuren maailman" ongelma
 Niin sanotut signaalivarkaudet ovat yleistyneet 2010-luvulla ilman avainta käynnistettävien autojen yleistyttyä. Signaalivarkaudessa varas nappaa avaimen lähettämän radiosignaalin esimerkiksi kannettavalla tietokoneella, minkä jälkeen hän voi avata auton ovet ja käynnistää sen.
 KRP:n Jari Tiaisen mukaan Suomessa ei ole vielä ollut tutkinnassa yhtään signaalivarkaustapausta, mutta Ruotsissa ja Virossa on ollut muutamia tapauksia.
 – Suomalaisia on voinut joutua Euroopassa uhriksi, mutta tapaukset eivät ole tutkinnassa Suomen poliisilla.
 Usein taustalla on järjestäytynyttä rikollisuutta.  Jari Tiainen
 Uudehko auto voi tulla varastetuksi muutoinkin kun signaalikaappauksella 2000-luvun puolen välin jälkeen valmistettujen autojen ajonestojärjestelmä voidaan ohittaa tunkeutumalla autoon ja ohjelmoimalla ajotietokoneeseen uusi "avain" OBD-portin kautta.
 – Laitteet eivät ole halpoja tai helppoja, joten usein taustalla on järjestäytynyttä rikollisuutta.
 Moderni auto voidaan kaapata etänä
 Koska autot ovat käytännössä jo tietokoneita renkailla, lisää se mahdollisuuksia tietoturvahyökkäyksille.
 Kaikilla merkittävillä autonvalmistajilla on joko putkessa tai jo markkinoilla internetiin kytkeytynyt automalli- tai malleja, muistuttaa F-Securen tutkimusjohtaja, tietoturva-asiantuntija Mikko Hyppönen.
 – Nykypäivän autot ovat liikkuvia datakeskuksia. Autovalmistajista on tullut softafirmoja.

 Koska autoilla on ip-osoite, ovat ne myös hakkereiden kaapattavissa. Ylen Docstop-sarjassa Team Whack -niminen hakkeriryhmä osoitti, kuinka helppoa uuden premium-auton kaappaaminen on. Hakkerit onnistuvat muun muassa sammuttamaan auton moottorin kesken ajon.
 Esimerkiksi  Uber on palkannut  (The New York Times) jo muutama vuosi sitten hakkereita vastaamaan tietoturvastaan. Samoin ovat tehneet monet autonvalmistajat, kuten Tesla ja GM.
 Ongelmia on odotettavissa siinä vaiheessa kun autoteollisuus ei enää pysy hakkereiden kelkassa kehittäessään tietoturvaansa. Tällöin vaarassa ovat etenkin itseohjautuvat autot, joille hakkerit voivat halutessaan tehdä pahaakin jälkeä.
 – Autovalmistajilla on vuosikymmenten kokemus turvallisuudesta, muttei tietoturvasta. Heillä on valtava haaste pysyä kehityksessä mukana, Hyppönen sanoo.
 Lue lisää:
 Harkitse auton älyavaimen säilyttämistä jääkaapissa – poliisi: "Hassultahan se kuulostaa"   Espanjasta varastettuja autoja myytiin Suomessa autokaupassa: Asian käsittely oikeudessa alkoi

Valoisat kesäyöt olivat 90-luvulla autovarkaiden kulta-aikaa– sitten tulivat ajonestolaitteet ja juhlat päättyivät


Summary: Suomi hyppäsi listalla nelostilalta sijalle kaksi.

Maailman vaikutusvaltaisimmat passit kuuluvat japanilaisille ja singaporelaisille, kertoo  uutiskanava CNN.
 Maailmanlaajuista passivertailua julkaisevan Henley Passport Indexin mukaan kyseisillä passeilla pääsee 189 maahan.
 Kakkossijaa vertailussa pitävät Suomi, Etelä-Korea ja Saksa. Näiden maiden passeilla aukeaa tie kaikkiaan 187 maahan.
 Maailman parhaat passit (v. 2019 puoliväli) Japani, Singapore (189 kohdetta) Suomi, Saksa, Etelä-Korea (187) Tanska, Italia, Luxemburg (186) Ranska, Espanja, Ruotsi (185) Itävalta, Hollanti, Portugali, Sveitsi (184) Belgia, Kanada, Kreikka, Irlanti, Norja, Britannia, USA (183) Malta (182) Tsekki (181) Australia, Islanti, Liettua, Uusi-Seelanti (180) Latvia, Slovakia, Slovenia (179)
 Vielä tammikuussa Suomi piti sijaa neljä. Suomen nousua vertailun kärkipäässä selittää CNN:n mukaan Pakistanin viimeaikaiset höllennykset maan tiukkaan viisumipolitiikkaan.
 Pakistan tarjoaa nyt kaikkiaan 50 maan kansalaiselle sähköisen matkustusluvan maahan. Näiden maiden joukkoon kuuluu Suomen lisäksi muun muassa Japani, Malta ja Espanja, mutta eivät esimerkiksi Yhdysvallat tai Britannia.
 Maailman kehnoimmat passit Afghanistan (25 kohdetta) Irak (27) Syyria (29) Pakistan (30)
 Myös muut Euroopan maat pärjäsivät vertailussa hyvin. Kolmatta sijaa maailman tehokkaimpien passien vertailussa pitävät Tanska, Italia ja Luxemburg. Neljänneksi nousivat Ranska, Espanja ja Ruotsi.
 Vielä viisi vuotta sitten vertailun kärjessä komeilivat Yhdysvallat ja Britannia, mutta molemmat maat ovat pudonneet tuoreimmalla listalla sijalle kuusi.
 Kehnointa passia maailmassa kantavat afganistanilaiset, joiden passeilla pääsee ilman viisumia vain 25 maahan.
 Lisää aiheesta:
 Henley Index: Japan and Singapore top 2019 list of world's most powerful passports

Parhaat passit maailmassa löytyvät japanilaisilta ja singaporelaisilta, Suomi pärjäsi vertailussa jälleen erinomaisesti


Summary: Kolme vuotta sitten junat lakkasivat pysähtymästä Ylistaron asemalla. Pettymys on nielty, mutta toive paikallisliikenteestä elää.

Vaasan radan asemien alasajo alkoi jo vuosikymmeniä sitten. Asema toisensa perään muutettiin kylmäksi asemaksi ja lipunmyynti niissä loppui. Asemarakennukset myytiin yksityisille.
 Lopullinen niitti oli se, kun kolme vuotta sitten viimeisetkin henkilöjunat  lakkasivat pysähtymästä  Laihialla, Isossakyrössä ja Ylistarossa.
 Moni radanvarren asukas on jäänyt sitä harmittelemaan.
 – On se harmittanut. Olisihan se mukava päästä junaan täältä Ylistarosta niin ettei tarvitsisi ajaa Seinäjoelle, toteaa ylistarolainen  Johanna Punkari .
 Punkari muutti Ylistaron asemanseudulle neljä vuotta sitten, joten kovin pitkään hän ei päässyt kotiaseman palveluista nauttimaan. Muuten Punkari on viihtynyt uudella asuinseudullaan hyvin.
 1940-luvulla Ylistaron asema oli vilkas liikennepaikka. Harri Ritarin arkisto
 Rata toi vireyttä ja vaurautta
 Vaasan rata valmistui vuonna 1882 ja säännöllinen junaliikenne alkoi vuoden 1883 tammikuussa. Radan varren taajamat alkoivat kehittyä vilkkaiksi kauppapaikoiksi.
 Ylistaron asemanseudulla asuva  Harri Ritari  tuntee radan ja oman asuinseutunsa historian hyvin ja on sen ikäinen mies, että omia muistikuviakin on asemanseudun kukoistuksen ajoilta.
 – Muistan kyllä höyryveturit ja lättähatut.
 Rautatie ja asema toivat Ylistaron asemanseudulle paljon vireyttä ja vaurautta, muun muassa aikanaan Suomen suurimman tiilitehtaan.
 – Parhaimmillaan täällä taisi olla kuusikin kauppaa ja kolme tai neljä pankkia, muistaa Ritari.
 Asema on ollut tärkeä nuorison kohtaamispaikka. Ritarin kuuleman mukaan neljä-viisikymmentäluvuilla nuorison perinteisiin on kuulunut se, että on käyty "pökkäämässä" yöjuna liikkeelle.
 – Silloin oma reviirini ei ulottunut tänne asti, mutta olen toki itsekin täällä aikaa viettänyt, tosin vasta 70-luvulla, virnuilee Ritari.
 Kohtauspaikasta yksityisalueeksi
 Nykyisin Ylistaron aseman portinpieleen on pystytetty kyltti, joka kertoo alueen olevan yksityisaluetta. Myös kaupat ja pankit ovat aikoja sitten sulkeneet ovensa.
 Enää junat eivät tuo elämää asemanseuduille - nyt vireys on alueen asukkaista itsestään kiinni.
 Ylistaron asemanseudulla ei ole lannistuttu - päin vastoin. Suureksi osaksi talkootyönä kyläläiset ovat rakentaneet komean monitoimihallin. Paljon muutakin on tehty, muun muassa kylätalo ja pururata.
 – Yritämme mahdollisuuksien mukaan toteuttaa asukkaiden toiveita täällä, toteaa Johanna Punkari. Hän on Asemanseudun Kehittämisyhdistyksen varapuheenjohtaja.
 Uskoa tulevaisuuteen vahvistaa juuri käynnistynyt Aseman koulun remontti.
 – Kouluun tehdään aivan täysi remontti ja maalämpökin on sinne asennettu, iloitsee Punkari. Koulun tulevaisuus näyttää turvatulta.
 Tervajoen asema elää nousukautta. Pysäköintialueen laajennus on toteutettu vanhan asemamiljöön henkeä kunnioittaen. Elina Kaakinen / Yle
 Paikallisliikennettä toivotaan
 Lapsiperheille koulu on varmasti tärkeämpi palvelu kuin junaliikenne, mutta toivetta junaliikenteestäkään ei ole haudattu. Sekä Ritari että Punkari ovat sitä mieltä, että junat pitäisi saada uudestaan pysähtymään Ylistarossa.
 – Nyt joudutaan ajamaan autoilla Seinäjoelle tai Tervajoelle ja samaan aikaan puhutaan koko ajan ilmastopäästöistä, pohtii Ritari.
 – Paikallisliikennettä tänne toivotaan, esimerkiksi jonkinlainen määräaikainen pilotti, jonka aikana voitaisiin kartoittaa asiakkaiden määrä, jatkaa Punkari.
 Punkari on varma, että junaa käytettäisiin, kunhan vain aikataulut istuisivat työmatkaliikenteeseen.
 Vaasan radan väliasemilla junat pysähtyvät enää vain Tervajoella. Tervajoesta onkin kehittynyt vilkas liikennepaikka sen jälkeen kun junat lakkasivat pysähtymästä muilla väliasemilla.
 Tervajoen asemalle on juuri valmistunut pysäköintialueen laajennus. Matkustajamäärät ovat lisääntyneet niin paljon, että parkkipaikkoja tarvitaan lisää.
 Aiheesta voi keskustella klo 22 saakka.
 Lue lisää:
 Yli satavuotias asemarakennus matkasi 400 kilometriä uudelle kotiseudulleen ja nyt se on kuin uusi – "Voisin muuttaa tänne asumaan"
 Kulutusjuhla riitti Haukan perheelle – Melbournen ja Abu Dhabin kautta Tuuriin junahotellin pitäjiksi
 Liityntäbussien suosio Vaasa-Seinäjoki -välillä yllätti VR:n
 Rautatieliikenteen pilottialueita etsitään nyt – Pohjalaismaakunnat haluavat siirtää työ- ja opiskelumatkoja raiteille
 Useita suljettuja juna-asemia halutaan avata liikenteelle Varsinais-Suomessa

Juna meni jo! – Asemat ovat hiljentyneet Vaasan radalla, mutta asemanseuduilla elämä jatkuu


Summary: Valio sekä Maitokolmio ovat sopineet, että kumpikaan ei valita käräjäoikeuden kesäkuussa antamasta tuomiosta eteenpäin.

Toholampinen Maitokolmio ei valita Valio-tuomiosta hovioikeuteen.
 Käräjäoikeus päätti juhannusviikolla, että Valio joutuu maksamaan  Maitokolmiolle vuosien takaisesta alihinnoittelusta 3,5 miljoonan euron korvaukset sekä lisäksi oikeudenkäyntikuluista 300 000 euroa. Lisäksi Valio tuomittiin tuolloin maksamaan miljoonakorvaukset myös toiselle paikallismeijerille, Osuuskunta Maitomaalle.
 Osapuolet eli Valio ja Maitokolmio ovat sopineet, ettei kumpikaan valita tuomiosta eteenpäin. Näin lähes 10 vuotta kestänyt prosessi on saatu päätökseen.
 Toholampilaisyritys vaatii alunperin kymmentä miljoonaa euroa.
 Taustalla on riita siitä, että Valio laski vuonna 2010 perusmaitojen hintoja selvästi. Valion oikeuteen vieneet pienmeijerit sanoivat olleensa lähellä luopua bisneksestä hintojen polkemisen vuoksi.
 Lue lisää aiheesta:
 Valio tuomittiin maksamaan miljoonakorvaukset paikallismeijereille – Yhtiö myi perusmaitoa alihintaan

Maitokolmio ei valita hovioikeuteen maidon hinnoittelukiistassa – yritys tyytyy Valiolta saamiin miljoonakorvauksiin


Summary: Nykyinen lupa olisi jatkunut ensi vuoden loppuun.

Ministerit, ministeriöt ja valtioneuvosto

Mikkelin keskussairaalan synnytysten poikkeuslupa sai jatkoa. Lupa synnytysten hoitamiselle on voimassa 2022 loppuun.
 Etelä-Savon sosiaali- ja terveyspalvelujen kuntayhtymä haki poikkeuslupaa toistaiseksi voimassaolevaksi keväällä, mutta siihen ei ministeriö suostunut.
 Ministeriö kannatti poikkeuslupaa erityisesti potilasturvallisuuden perusteella. Muihin synnytyssairaaloihin on Etelä-Savosta matkaa: Lahteen ja Jyväskylään 120-130 kilometriä ja Kuopion yliopistolliseen sairaalaan 167 kilometriä.
 Ministeriö mainitsee lupaperusteluissa myös Mikkelin keskussairaalan juuri valmistuneet talot, Kuuman sairaalan ja Perhetalon, jonka uusiin synnytyssaleihin keskussairaalan synnytykset siirtyvät.
 Perhe- ja peruspalveluministeri Krista Kiuru (sd) allekirjoitti poikkeusluvan eilen.
 Sairaalassa pitäisi olla yli tuhat synnytystä vuodessa, jotta toiminta voisi jatkua ilman poikkeuslupaa. Mikkelissä poikkeuslupaa on haettu nyt kolme kertaa vuoden 2015 jälkeen.
 Lue myös:
 Vauvakato uhkaa synnytyssairaaloita – neljä osastoa jo liipaisimen alla, muillakin voi olla edessä poikkeusluvan hakeminen

Mikkelin keskussairaala sai jatkoluvan synnytysosastolle


Summary: Yhtenä epäkohtana Taksiliiton toimitusjohtaja nostaa esiin taksamittaripakosta luopumisen.

Taksiliiton toimitusjohtaja  Timo Koskisen  mukaanvuodentakaisesta  mittavasta taksiuudistuksesta  unohtui Taksiliiton näkökulmasta monta oleellista asiaa.
 Uudistuksen epäkohdiksi hän nimeää Ylen aamu-tv:n haastattelussa esimerkiksi taksamittaripakosta luopumisen sekä taksin tunnistettavuuden ongelmat. Lisäksi Koskinen ihmettelee sitä, etteivät henkeen ja terveyteen liittyvät rikokset estä taksiliikenneluvan saamista tällä hetkellä.
 Myös ajatus koulutuspakon palauttamisesta välähtää Koskisen puheessa.
 – Miksei koulutustakin voisi hieman vaatia. Ennen oli yrittäjille ja kuljettajille koulutuspakko, nyt ei ole kumpaakaan, Koskinen toteaa.
 Uusi taksilaki on ollut voimassa viime heinäkuusta lähtien, ja uudistus on herättänyt vuoden mittaan laajaa julkista keskustelua ja kritiikkiä. Tällä viikolla puheenaiheeksi on noussut huoli taksialalle mahdollisesti pesiytyneestä  harmaasta taloudesta.
 Liikenne- ja viestintäministeri  Sanna Marin  (sd.) kertoi kesäkuussa, että työ taksilain korjaamiseksi on aloitettu.
 Koskinen on huolissaan siitä, että taksipalvelu on menettänyt epäkohtien ja julkisen keskustelun myötä luottamusta asiakkaiden silmissä.
 Koskisen mukaan nyt tarvitaankin lainsäädännöllisiä muutoksia sekä luottamuksen lisäämistä.
 – Asiakkaat ovat hämmentyneitä. Jos ihminen on epätietoinen, hän ei käytä palvelua. Nyt on tärkeää saada lisättyä tietoa ja kasvattaa luottamusta. On osoitettava, että suomalainen taksipalvelu on laadukasta.
 Kuljettajien paikallistuntemuksessa puutteita
 Alalle on tullut vuoden aikana jopa 4000–5000 uutta yrittäjää tai kuljettajaa. Koskisen mukaan on esimerkiksi ilmennyt, ettei kaikkien uusien kuljettajien paikallistuntemus ole kunnossa.
 – Meillä on tällä hetkellä kuljettajia, joille asiakkaan täytyy neuvoa reitti. Pelkkä navigaattori ei korvaa paikallistuntemusta, joka kuuluu taksinkuljettajan perusedellytyksiin, Koskinen sanoo.
 Taksiliitto luottaa siihen, että Marinin lupaukset tilanteen parantamisesta johtavat toimenpiteisiin.
 – Olemme valmiita yhteistyöhön ja koko toimiala haluaa taksialan toimivan hyvin jatkossakin, Koskinen sanoo.
 Lue lisää:
 Verottaja on havainnut huolestuttavia piirteitä harmaasta taloudesta taksialalla
 Liikenneministeri Sanna Marin: Työ taksilain korjaamiseksi on käynnissä
 Taksamittarit halutaan taas pakollisiksi kaikkiin takseihin – Taksiliitto: "Alalla esiintyy veronkiertoa"

Taksiliiton toimitusjohtaja nimesi taksiuudistuksen epäkohtia ja toivoi lakimuutoksia: "On kuljettajia, joille asiakkaan täytyy neuvoa reitti"


Summary: Nettikauppa tekee ulkomaisten pölyttäjien tilaamisen helpoksi, mutta Suomeen saa tilata vain viranomaisen hyväksymiä lajeja.

Yle uutisoi  aiemmin tällä viikolla , että osa suomalaisista viljelijöistä tilaa Euroopasta kimalaisia pölyttämään satonsa. Tilauskimalaisten kotimainen vaihtoehto olisi tarhureilta vuokrattava mehiläispesä, mutta ulkomaiset kimalaiset houkuttavat muun muassa hinnallaan.
 Kimalaisten tilaamisessa on kuitenkin oltava tarkkana.
 Pölyttäjien maahantuontia valvova Ruokavirasto muistuttaa, että Suomeen saa tuoda vain virallisesti hyväksyttyjä pölyttäjälajikkeita.
 Ruokaviraston luettelossa  on yksi mehiläislaji ja viisi kimalaislajia, joiden ei ole katsottu vahingoittavan Suomen luontoa.
 Jos viljelmiään pölyttämään haluaa jonkin toisen lajin, on käytävä läpi vaativa lupaprosessi, kertoo Ruokaviraston ylitarkastaja  Aino-Maija Alanko .
 Ruokavirasto muistuttaa, että sekä sen omat että ely-keskuksen tarkastajat tekevät tarkastuskäyntejä viljelmille varmistaakseen, että käytössä on luvallisia lajeja.

Ruokavirasto: ulkomailta saa tuoda vain tiettyjä kimalaislajeja pölyttämään satokasveja


Summary: Perhe- ja peruspalveluministeri Krista Kiuru (sd.) kertoi, että hoitajamitoitus nostetaan eduskunnassa työpöydälle heti kesän jälkeen.

Ylen aamu-tv:ssä vieraillut perhe- ja peruspalveluministeri  Krista Kiuru  (sd.) sanoo, että vanhustenhoidon hoitajamitoitus saadaan vietyä läpi eduskunnassa jo ensi syksyn aikana.
 – Mutta helppoa siitä ei tule, lainsäätämiseen päästään vasta kesäkuukausien jälkeen.
 Suomen uusi hallitus pääministeri  Antti Rinteen  (sd.) johdolla kirjasi hallitusohjelmaan, että tällä kaudella hoitajamitoitus nostetaan 0,7:n vähimmäisrajaan. Tällä tarkoitetaan sitä, että sosiaali- ja terveydenhuollon yksiköissä kymmentä ikäihmistä kohden olisi aina vähintään seitsemän hoitajaa.
 Huoli hyvinvointivaltiosta
 Kiuru uskoo suomalaisen hyvinvointivaltion olevan osittaisessa kriisissä ja vierittää syytä edeltävien hallitusten niskoille.
 – Aikaisemmat leikkauslinjat ovat johtaneet kestävyysvajeen kasvuun. Se kestävyysvaje, joka on sosiaalisesti syntynyt, on aika iso.
 – Miten voimme pitää tällaisessa tilanteessa kaikki ihmiset mukana, siitähän tässä on kysymys. Osan hyvinvointi on merkittävästi parantunut, osan on samaan aikaan suorastaan romahtanut.
 Kestävyysvajeella kuvataan julkisen talouden velkaantumista tilanteessa, jossa väestö ikääntyy eikä työssäkäyvä väestö pysty enää kattamaan kasvavien terveyspalveluiden ja eläkkeiden kustannuksia.
 Kiuru: Sote viedään maaliin, jos kyljessä ei muita isoja projekteja
 Toimittaja  Nicklas Wancke  kysyi haastattelussa Kiurulta, ollaanko väestön ikääntyessä tulossa vääjäämättä tilanteeseen, jossa hyvinvointivaltion runsaudesta on leikattava. Kiuru väisti kysymyksen toteamalla, että keskustelua julkisten palveluiden supistamisesta on käyty Suomessa jo pitkään, ja nosti sen sijaan esiin suomalaisen hyvinvointivaltion menestystarinan.
 – Uskon, että tosiasiassa kaikki suomalaiset puolueet allekirjoittavat sen, että yksi suomalaisen yhteiskunnan suurimpia menestyksiä pienenä maana on ollut sijoittaminen toisiimme eli yhteiseen hyvinvointiin. Se on tuonut meille kilpailukykyä, Kiuru sanoi.
 Kiuru uskoo, että sote saadaan maaliin, jos hallitusohjelmaa noudatetaan eikä soteuudistuksen kyljessä pyritä viemään läpi kunnianhimoisia projekteja. Kiuru pitää 2011–2015-hallituskauden kuntauudistusta ja 2015–2019-hallituskauden ajamaa maakuntauudistusta suurimpina aikaisempien soteuudistusten vesittäjinä.
 – Suomalaiset, myös poliitikot, alkavat olemaan sen verran soteveteraaneja, että myös luottamuksen kannalta on aika saada tämä uudistus valmiiksi.
 Lue lisää :
 ”Olen niin pettynyt kuin olla ja voi” – vanhustenhoitajat pelkäävät parannusten jäävän vähäisiksi hoivakohun laannuttua
 Geronomiliitto vaatii myös kotihoitoon hoitajamitoitusta – pelkona, että kunnat toteuttavat laitoshoidon 0,7 hoitajaa kotihoidosta tinkimällä
 Mistä hallitus aikoo saada terveyskeskuksiin tuhat uutta lääkäriä? "Vaikka työnantaja joustaisi, nuoret lääkärit eivät halua tänne töihin"
 Analyysi: Hoitajamitoitus ei toteudu tällä hallituskaudella
 – rahoista puuttuu puolet ja niin puuttuu hoitajiakin
 Espoo romuttaa perinteisen tavan hankkia vanhustenhoitoa – ainutlaatuinen mutta uhkarohkea kokeilu, sanoo professori

Perhe- ja peruspalveluministeri Kiuru: Hoitajamitoitus syksyn aikana, mutta helppoa siitä ei tule


Summary: Sulava jää hieroo Grönlannin rannikoille valtavia määriä hiekkaa, jonka kysyntä maailmassa kasvaa.

Hiekasta voi tulla Grönlannille merkittävä vientituote. Tämä on poikkeuksellinen, positiivinen ilmastonmuutoksen ja jäätiköiden sulamisen sivutuote.
 Lämpötilan kohoaminen maailmanlaajuisesti sulattaa myös Grönlannin jäätiköitä. Niihin on sitoutunut vettä niin paljon, että kaiken jään sulaminen voisi nostaa merenpintaa jopa seitsemän metriä.
 Samalla sulava jää kuljettaa mukanaan valtavia määriä hiekkaa ja soraa Grönlannin rannikon vuonoihin.
 – Sulava jää on kuin vesihana, joka juoksuttaa maakerrostumia rannikoille, sanoo tutkija  Mette Bendixen  Coloradon yliopiston Arktisen alueen tutkimusinstituutista.
 Bendixenin johtama tutkimusryhmä  julkisti alkuvuonna tutkimusraportin , jonka mukaan hiekantuotanto voi korvata ilmastonmuutoksen mukanaan tuomia haittoja perinteisille elinkeinoille ja kirittää talouskasvua 56 000 asukkaan saarella.
 Nyt Grönlannin talous perustuu kalastukseen ja Tanskan valtion aluetukeen.
 Hiekan kysyntä kasvaa
 Maailmanlaajuinen  hiekan kysyntä vuonna 2017  oli 9,55 miljardia tonnia ja sen arvo oli yli 88 miljardia euroa. Vuonna 2100 tämän arvioidaan nousevan 426 miljardiin euroon kasvavan kysynnän ja tarjonnan vähäisyyden vuoksi.
 Tämä tarjoaa mahdollisuuden myös Grönlannin hiekan hyödyntämiselle.
 – Tavallisesti ilmastonmuutos koettelee todella arktisen alueen ihmisiä, kun eroosio syö rannikkoa ja ikijää sulaa. Tämä on kuitenkin poikkeuksellinen tilanne, Mette Benedixen sanoo.
 Myös  The New York Times -lehti on haastatellut  Bendixeniä erikoisartikkeliinsa Grönlannin hiekasta.
 –Tämä ei ole rakettitiedettä. Maailman yhdellä kulmalla on jotain, josta toisaalla on pulaa, Bendixen sanoo The New York Timesille.
 Grönlannin nouseminen maailman hiekkakuninkaaksi vaatisi tämän rakentamisen raaka-aineen merkittävää hinnannousua, jotta sen kuljettaminen pitkien matkojen päähän olisi kannattavaa.
 The New York Timesin artikkelissa raaka-ainekaupan asiantuntija  Jason C. Willett  sanoo, että suurin osa käytettävästä hiekasta nykyisin tuodaan 120 kilometrin säteeltä. Hinta sanelee, että kauempaa rahtaaminen on vielä kannattamatonta.
 Lue tästä Ylen aiemmasta artikkelista lisää hiekan vahingollisesta ryöstökaivusta
 – Nyt hiekka on vielä halpa raaka-aine, mutta se kallistuu, Bendixen sanoo.
 Hiekka voisi olla tulevaisuudessa avain jopa Grönlannin itsenäisyyteen, jos se lisää saaren omavaraisuutta ja taloudellista riippumattomuutta Tanskasta.
 Väestönkasvu ja kaupungistuminen vaativat hiekkaa
 Jo nyt hiekkaa rahdataan pidemmälle kuin mainuttu 120 kilometrin säde. Hiekkarahtien reittejä kulkee niin Vancouverista Los Angelesiin kuin Australiasta Dubaihin.
 Lue tästä Ylen aiemmasta artikkelista lisää, kuinka kaupungistumisen megatrendi on räjäyttänyt hiekan kysynnän
 Rakennusbuumi ympäri maailman lisää jatkuvasti kysyntää.
 Ilman hiekkaa ei olisi betonia.
 Ilman betonia ei nousisi pilvenpiirtäjiä Kiinaan, merestä vallattuille hiekkasaarille luksusasuntoja Dubaihin tai kokonaista uutta kaupunkia nigerialaisen Lagosin edustalle.
 Afrikan suurin kaupunki, Lagos, valtaa parhaillaan elintilaa Atlantista rakentamalla  niin sanottua Lagosin suurta muuria . Valmiina se piirtää kahdeksan kilometriä uutta rantaviivaa 21 miljoonan asukkaan kaupungin edustalle uutta maankäyttöä varten.
 Nigerian Lagosissa rakennetaan kokonaista uutta kaupunginosaa täyttömaalle. Eko Atlantic
 Projekti syö 140 miljoonaa tonnia hiekkaa pelkästään perustuksiin. Päälle nousee vielä kokonainen uusi kaupunki pilvenpiirtäjineen, Eko Atlantic City.
 Euroopassa puolestaan Monacon lilliputtivaltiolla ei mitään muuta suuntaa laajentua kuin meri.
 Esimerkiksi Monte Carloa laajennetaan täyttömaalle. Punaisen kehyksen rajaama alue on täyttöaluetta. Valode & Pistre architechtes
 Ruhtinaskunnan vajaat 40 000 asukasta on ahtautunut noin kahden neliökilometrin alueelle. Monaco on rakentanut täyttömaalle jo 1800-luvulta lähtien useassa eri otteessa.
 Vuonna 2025 valmistuu uusin  täyttömaalle rakennettava asuinalue  Portier Cove. Sinne muuttaa 1 000 ihmistä miljoona-asuntoihin.

Ilmaston lämpenemisen yllättävä sivutuote – Grönlannista voi tulla maailman hiekkamarkkinoiden kuningas


Summary: Itsenäisyyspäiväjuhlallisuudet on yleensä pidetty erillään politiikasta. Tänä vuonna pääkaupungin tapahtumassa puhuu uuden vaalikampanjansa avannut presidentti.

Tähtilippuja, ilotulitteita, grillijuhlia ja iloista kesän viettoa. Siinä stereotyyppinen kuva Yhdysvaltain itsenäisyyspäivän vietosta.
 Yhdysvaltain pääkaupungissa Washingtonissa itsenäisyyspäivää juhlitaan 4. heinäkuuta perinteisesti esimerkiksi paraatin, konsertin ja ilotulituksen merkeissä.
 Perinteisesti sotamahdin  esittely ei ole kuulunut  Yhdysvaltain itsenäisyyspäivän viettoon, kuten ei ole politiikkakaan. Presidentti on yleensä pysytellyt pois pääkaupungin yleisistä juhlatapahtumista.
 Tänä vuonna juhla on kuitenkin erilainen.  Luvassa on  ylilento, tankkeja ja presidentin puhe Lincolnin muistomerkin edustalla.
 Tapahtumassa on VIP-paikkoja, jonne pääsee vain lipuilla.
 Donald Trump  on  ABC-uutiskanavan mukaan  ensimmäinen istuva presidentti, joka pitää itsenäisyyspäivän juhlassa puheen.
 Trump inspiroitui sotilasparaatista  Ranskan kansallispäivän juhlissa toissa vuonna . Trump on havitellut sotilasparaatia Washingtoniin aiemmin, mutta suunnitelma kariutui 90 miljoonan dollarin hintalappuun. Itsenäisyyspäiväjuhlan hintalappua ei toistaiseksi ole kerrottu julki.
 Demokraatit ovat epäilleet, että Trump tekee itsenäisyyspäivästä kampanjatilaisuuden. Republikaanit ovat vakuuttaneet, että presidentti välttää puheessaan politiikkaa ja keskittyy isänmaallisuuteen.
 Kritiikkiä on saanut paitsi Trumpin nostaminen juhlan keskiöön, myös juhlan hinta.  Washington Post  -sanomalehden  mielestä  taas sotavoiman esittely saa maan näyttämään enemmän banaanivaltiolta kuin demokratialta.
 Trump avasi uudelleenvalintakampanjansa  virallisesti 18. kesäkuuta .
 Trump-vauvaa esitttävällä jättipallolla protestoitiin presidentti Trumpin Britannian-vierailua Lontoossa 4. kesäkuuta. Andy Rain / EPA
 Odotettavissa on, että Washingtonissa nähdään myös mielenosoituksia. Esimerkiksi rauhanaktivistien Code Pink -järjestö haluaa lennättää juhlatapahtumassa jättimäistä vauva-Trumpia esittävää ilmapalloa.
 Vauvapallo on saanut luvan, mutta ei aktivisteja miellyttävää paikkaa suoraan Trumpin näkökentässä. Lisäksi pallo pitää täyttää heliumin sijaan kylmällä ilmalla, joten se ei nouse kovinkaan korkealle.
 Yhdysvallat itsenäistyi Britanniasta 1776.

Presidentin puhe, ylilento ja kenties jättimäinen Trump-vauva: Tämän vuoden itsenäisyyspäivän juhla nostattaa kulmia Yhdysvalloissa


Summary: Ilmajokinen Juha Harjula onnistui pelastamaan osan puutarhansa männyistä.

Ilmajokisen  Juha Harjulan  pihamaalla komeilee useita mäntyjä, mutta puiden neulaset ovat paikoin täysin kaluttuja. Ruskomäntypistiäisten toukille on tänä kesänä kelvannut ruuaksi myös kotipihojen koristemännyt.
 Metsänhoitoalalla työskentelevä Harjula huomasi alun perin töissä toukkien vallanneen metsän männyt.
 – Kotona tarkistin onko tilanne pihapuissa sama ja nehän olivat aivan täynnä ruskomäntypistiäisiä.
 Vastaava ruskomäntypistiäisten toukkien suuresiintymä on nähty viimeksi kymmenen vuotta sitten. Harjula ei kuitenkaan kalvennut toukkaongelman edessä, vaan ryhtyi torjuntatoimiin heti ensimmäiset toukat havaittuaan.
 Juha Harjulan kotipihan männyt joutuivat ruskomäntypistiäisten ruuaksi. Hän kuitenkin keksi keinon, jolla päästä toukista eroon.  Anna Wikman/Yle
 Apu kepistä ja myrkkypurkista
 Torjunta täytyi aloittaa mahdollisimman nopeasti, sillä suurissa ryppäissä etenevät toukat kalusivat havuja yllättävän nopealla tahdilla.
 Harjula tutustui ensin netin kautta mahdollisiin torjuntakeinoihin. Paras apu löytyi kuitenkin myrkkypurkista ja pitkästä kepistä.
 – Koputtelin kepillä niitä oksia, joissa mäntypistiäisiä esiintyi ryppäinä. Eivät ne kovin tiukassa olleet. Suihkutin myös kaupasta hankkimaani myrkkyä niihin. Se vaikutti todella hyvin ja toukat alkoivat melko nopeasti tipahtelemaan. En ole ainakaan huomannut, että ne olisivat maasta kiivenneet takaisin puihin.
 Harjulan keinot näyttävät toimineen erinomaisesti, sillä takapihan puissa ei näy enää ainoatakaan toukkaa. Etupihan vuorimännyssä ruskomäntypistiäiset sen sijaan vielä etenevät järjestelmällisesti osalta oksalle.
 – Annan niiden syödä tämän, se on muutenkin jo vähän heikko puu ja tarkoitus hävittää pian, Harjula toteaa.
 Kotipihojen vuorimännyt maistuvat ruskomäntypistiäisille. Anna Wikman / Yle
 Vastaavaa tilannetta ei missään muualla
 Voimakasta syöntiä  on esiintynyt tänä kesänä erityisesti Etelä- ja Keski-Pohjanmaalla .Suomen metsäkeskuksen johtava asiantuntija  Antti Pajula  kertoo saaneensa päivittäin havaintoja suuresta toukkakannasta. Suurin syöntialue on Etelä-Pohjanmaan eteläosissa Peräseinäjoella, Kauhajoella, Jalasjärvellä sekä kanta-Kurikassa.
 Toinen syöntialue sijaitsee Etelä-Pohjanmaan pohjoisosassa ja Keski-Pohjanmaalla. Tältä alueelta havaintoja on saatu muun muassa Kälviältä, Vetelistä, Lestijärveltä, Kruunupyystä, Evijärveltä ja Kortesjärveltä.
 Syöntiä on esiintynyt myös muualla Suomessa, mutta paljon pienemmällä pinta-alalla. Pohjanmaan kaltaista neulaskatoa ei ole tänä vuonna muualla maassa koettu.
 Pohjanmaan puiden houkuttelevuus selittyy ennen kaikkea alueen metsien mäntyvaltaisuudella.
 Suuri pistiäisesiintymä on seurausta edellisvuoden kuumasta ja kuivasta kesästä, joka on edesauttanut ruskomäntypistiäisen syönnin laajenemista niihin mittoihin, jotka se on tänä kesänä saavuttanut.
 Ruskomäntypistiäinen syö edellisvuosien neulasia ja jättää uudet männynneulaset lähes kokonaan syömättä. Puut selviävät tuhoista tavallisesti varsin hyvin. Anna Wikman / Yle
 Luonto tasaa suuresiintymää
 Ruskomäntypistiäisellä on erilaisia luontaisia vihollisia, kuten viruksia ja loisia. Pajula kertoo tällä hetkellä leviävän monisärmiöviruksen työskentelevän toukkakannan romahduttamiseksi.
 – Paikoin on saatu jo havaintoja kuolleista toukista. Osalla alueesta, jolla syömistä on esiintynyt suurissa määrin, toukkakanta romahtaa jo tämän kesän aikana. Voi kuitenkin olla, että suurimmaksi osaksi virus hoitaa kannan alas vasta ensi keväänä, Pajula arvioi.
 Ensi vuonna odottavissa ei siis ole vastaavanlaista ennätysesiintymää, mutta toipuvatko syödyt männyt entisilleen?
 – Toivottavasti toipuvat, täytyy muuten ottaa moottorisaha ja pistää ne kumoon, Harjula toteaa.
 Aiheesta voi keskustella klo 22 saakka.
 Lue lisää:
 Havaintoja ruskomäntypistiäisestä ropisee nyt päivittäin – metsien mäntyjen lisäksi tuholaiselle maistuvat myös kotipihojen vuorimännyt

Ruskomäntypistiäiset popsivat Pohjanmaalla puutarhojenkin puut kaljuiksi – vastaavaa suuresiintymää ei ole nähty kymmeneen vuoteen


Summary: Chryslerin pelastanut Iacocca oli monelle amerikkalaiselle autoteollisuuden kasvot. Hänelle povattiin jopa presidentin paikkaa.

Yhdysvaltalaisen autoteollisuuden näkyvimpiin johtajiin kuulunut  Lee Iacocca  on kuollut.
 Iacocca kuoli kotonaan Kaliforniassa 94 vuoden iässä Parkinsonin taudin komplikaatioihin, kertoo muun muassa  Washington Post .
 Italialaissiirtolaisten poika Iacocca osallistui 1960-luvulla legendaarisen Ford Mustangin suunnitteluun ja markkinointiin, ja hänen panostaan automallin menestykseen pidetään tärkeänä.
 Mustangin ja muutamien muiden menestysmallien avulla hän kasvatti mainettaan yhtiön sisällä ja nousi lopulta Ford Motor Companyn johtajaksi.
 Vuonna 1978 Iacocca erotettiin tehtävästään ja hän lähti Fordilta. Taustalla olivat tiettävästi erimielisyydet yhtiön hallituksen puheenjohtajan, perustajan lapsenlapsen  Henry Ford II:n  kanssa.
 Fordilta lähdettyään Iacocca siirtyi Chryslerin toimitusjohtajaksi ja nosti kituvan yhtiön menestystarinaksi 1980-luvulla.
 Chrysler paini 1970-luvulla talousvaikeuksissa, mutta Iacocca sai vakuutettua Yhdysvaltain kongressin takaamaan lainoja autojätille. Chrysler-autojen menekki ampaisi 1980-luvun alussa nousuun ja yhtiö sai maksettua velkansa nopeasti.
 Chryslerilla Iacocca yhdistetään erityisesti menestyksiksi osoittautuneiden K-korin ja tila-autojen tuomiseen markkinoille. Noita ideoita hän oli kannattanut jo Fordilla, mutta pääsi toteuttamaan ne vasta Chryslerilla.
 Lee Iacocca (vas.) ja Ford Mustangin prototyypin suunnittelua valvonut Don Frey poseeraavat Mustangin kanssa päiväämättömässä valokuvassa. EPA / FORD
 Karismaattinen julkkis
 Iacocca nousi 1980-luvulla kansallisen tason julkkikseksi Yhdysvalloissa ja kuului maan arvostetuimpiin yritysjohtajiin. Hän oli monille amerikkalaisille Detroitin autoteollisuuden kasvot, ja hänen omaelämäkertansa myi miljoonia kappaleita.
 Iacoccaa pidettiin vahvana ehdokkaana  Ronald Reaganin  seuraajaksi Yhdysvaltain presidenttinä, mutta hän päätti lopulta olla tavoittelematta presidenttiyttä vuoden 1988 vaaleissa.
 Iacocca jäi eläkkeelle Chryslerilta vuonna 1992. Eläkkeelläkin hän pysyi aktiivisena autoteollisuuden kommentaattorina ja esimerkiksi kritisoi Chryslerin vuoden 1998 fuusiota saksalaisen Daimler-Benzin kanssa. Fuusiota kestikin vain vuosikymmenen.
 Vaikka Iacocca aloitti uransa Fordilla insinöörinä, hän tuli tunnetuksi nimenomaan loistavana myyntimiehenä, joka sai bisnesvainunsa ja henkilökohtaisen karismansa ansiosta amerikkalaiset ostamaan yhtiöidensä autoja.

Ford Mustangista tunnettu autoteollisuuden julkkispomo Lee Iacocca on kuollut


Summary: Chileläisten seuraava mahdollisuus samaan kokemukseen koittaa vuonna 2165.

Chilen Coquimbon alueella ihasteltiin tiistaina harvinaista täydellistä auringonpimennystä.
 Sellainen syntyy, kun Kuu kulkee Maan ja Auringon välistä. Täydellinen auringonpimennys osuu harvoin tietylle alueelle.
 Tällä kertaa auringonpimennys näkyi erityisen hyvin Coquimbon alueella, jossa kosteuden ja kaupungin valojen puute luo kirkkaan taivaan.
 Chilen tähtitieteellisen yhdistyksen mukaan alueella ei ole nähty täydellistä auringonpimennystä sitten vuoden 1592. Seuraavaa odotetaan vuonna 2165, kertoo uutistoimisto Reuters.
 Pimennys osui Chileen myöhään iltapäivällä paikallista aikaa, kello 23.38 Suomen aikaa. Video näyttää pimennyksen nopeutettuna.

Video: Chilessä ihasteltiin harvinaista täydellistä auringonpimennystä – vastaavaa ei ole nähty yli 400 vuoteen


Summary: Kemissä on huomattu, että opiskelija-asuntosäätiön kohteet kiinnostavatkin nyt vain mattimyöhäisiä.

Lapissa opiskelijat näyttävät valikoivan asuntonsa entistä tarkemmin. Opiskelijoiden asunnonhaku on nyt kiivaimmillaan. Yksiöt ja pienet kaksiot ovat nyt opiskelijoiden suosikkikohteita. Kimppakämppiä vuokrataan yhä vähemmän.
 Esimerkiksi Kemissä suosittuja ovat nyt uudet kohteet. Keskusta asuinalueena kiinnostaa.
 – Hyväkuntoiset menevät ensimmäisenä, sanoo myyntineuvottelija  Esa-Pekka Aho  OP Koti Kemi Oy:stä.
 Uudet asunnot ovat Kemissä jopa niin haluttuja, että niitä vuokrataan myös yhteisasunnoiksi.
 Uudet asunnot kiikarissa
 Rovaniemelläkin uudet asunnot kiinnostavat monia opiskelijoita ja niistä ollaan valmiita maksamaan enemmänkin. Kaupungissa uudisasuntotarjonta on nyt runsasta. Mieluisimmat alueet ovat keskustassa tai sen lähellä ja yliopiston tuntumassa.
 – Meillä suurin kysyntä on ollut nyt yliopiston lähellä olevista yksiöistä. Kyseessä on uudiskohde ja vuokra 535 euroa, kertoo vuokranvälitystä Rovaniemen Kiinteistötahkolalla hoitava  Emma-Leena Kihlanki .
 Kihlanki kertoo uudiskohteiden kiinnostavan ja tämän allekirjoittaa toinenkin rovaniemeläinen kiinteistövälittäjä.
 – Uusiakin asuntoja menee. Kysynnän ja tarjonnan laki toimii, sanoo Kiinteistövälitys Jaakolan toimitusjohtaja  Jukka Jaakola.
 Rovaniemellä keskustayksiön keskimääräinen hinta ylittää jo 500 euron rajan, käy ilmi Ylen Vuokrakoneesta.
 Sen sijaan Torniossa opiskelijoiden kysymien asuntojen hinta on noin 400–500 euroa, kerrotaan SKV Kiinteistövälityksestä. Kemissä Arenna Oy:n välitämissä asunnoissa kipuraja on 500 euroa.
 Torniossa yhä hiljaisempaa
 Kemissä onkin huomattu, että opiskelija-asuntosäätiön asunnot eivät mene edes helposti vuokralle. Arenna välittää tällaista kohdetta. Opiskelijoiden kyselyitä on ollut vähän esimerkiksi viime vuoteen verrattuna. Asuntojen hakupiikki näyttää siirtyneen säätiön asuntojen kohdalla yhä enemmän heinä–elokuulle.
 – Yhtäkkiä hoksataan, että aloituspäivä lähenee, tulee paniikki löytää asunto, kiinteistösihteeri  Katariina Talma  miettii.
 Kemissä opiskelija-asuntosäätiön ainoa kohde sijaitsee keskustassa. Säätiö on myynyt Kyllikinraitilla sijaitsevat kohteensa.
 Katariina Talman mukaan näyttää siltä, että opiskelijat etsivätkin asuntonsa yhä useammin yksityisiltä markkinoilta.
 Torniossa opiskelijat kysyvät asuntoja ylipäätään vuosi vuodelta yhä vähemmän, sillä koulutusta on supistettu paikkakunnalta.
 – Kyllä kysyntä on vähentynyt. Jo viime kesänä oli havaittavissa, ettei opiskelijoiden asunnonhaku ollut enää niin kiihkeää, sanoo myyntipäällikkö  Timo Sarja  SKV Kiinteistövälityksestä Torniosta.
 Emme tavoittaneet opiskelija-asuntoyhtiö Domus Arctican (DAS) edustajia Rovaniemeltä tätä juttua varten. DASilla valmistuu uudiskohde yliopiston lähelle tänä kesänä.
 Lisää aiheesta:
 Lapin ensimmäinen korkea puukerrostalo nousee Rovaniemelle – Keloon tulee toista sataa yksiötä opiskelijoille
 Opiskelijat haluavat Rantavitikalle – Domus Arctica myy kerrostalon Rovaniemen Kuntotieltä
 Opiskelija asuu Kemi-Torniossa mukavasti ja halvalla – opiskelupaikkojen vähentäminen tyhjensi vuokrakämpät
 Lisää tuoreimpia uutisia Lapista kätevästi mobiilissa. Lataa Ylen Uutisvahti:   http://link.yle.fi/BlB

Uudet asunnot kiinnostavat opiskelijoita Lapissa – kallis vuokrakaan ei ole este


Summary: Moni nuori suunnittelee parhaillaan muuttoa toiselle paikkakunnalle opintojen tai työn perässä.

Oletko lähdössä opiskelemaan tai töihin toiselle paikkakunnalle? Tai ehkä pohdit muuttoa ensimmäiseen omaan kotiin, koska et enää halua asua vanhempien nurkissa?
 Jenni Torkki  muutti ensimmäiseen omaan kotiin toukokuun lopussa. Muuttopäätös vanhempien luota Lohjalta syntyi, kun helmikuussa lähihoitajaksi valmistunut 19-vuotias Torkki löysi työpaikan Espoosta.
 – Työmatkojen lisäksi myös treenimatkat lyhenivät, koska pelaan salibandya helsinkiläisessä joukkueessa.
 Vuokra-asunto Espoosta löytyi nopeasti.
 – Ehdin kaksi kuukautta käydä Lohjalta töissä. Sitten kuulin työkaverilta Nuorisoasuntoliitosta ja hain sitä kautta asuntoa.
 Torkki maksaa yksiöstään vuokraa 520 euroa kuussa. Muutto on niin tuore, että hän ei ole vielä ehtinyt tehdä laskelmia siitä, mitä asuminen omillaan kaiken kaikkiaan maksaa.
 – Olen kyllä ajatellut, että pitäisi alkaa laittaa ylös menoja.
 Vanhemmista apua käytännön asioissa
 Muuttoilmoituksen tekemiseen löytyi apua läheltä, omalta äidiltä. Myös kotivakuutus on hankittu.
 – Sain 650 euron vuokravakuuteen sen avulla sadan euron alennuksen.
 Yllätyksiäkin on jo sattunut.
 – Kun muutin sisään, sähköjä ei ollut, kun en ollut ehtinyt tehdä sähkösopimusta. Nettiyhteydetkin ovat vielä hankkimatta. Pitäisi selvittää operaattoreilta, miten se tapahtuu.
 Kiireinen Jenni Torkki ei ole vielä ehtinyt ripustaa taulujaan uuden kodin seinille,  Karoliina Simoinen / Yle
 Arjen taidot ruoanlaitosta siivoukseen Jenni Torkilla ovat hallussa.
 – Monilla omaan asuntoon muuttavilla pojilla ne saattavat kuitenkin olla hakusessa, hän arvelee.
 Muita oman asunnon hankkimista miettiviä hän neuvoo kertomaan aikeistaan hyvissä ajoin vanhemmille.
 – Asia ei tule sitten yllätyksenä heillekään. Ja vanhempien kanssa on hyvä keskustella, koska he osaavat auttaa monessa muuttoon liittyvässä käytännön asiassa.
 Vaikka Jenni Torkki oli miettinyt muuttonsa etukäteen valmiiksi, niin kyllä se on hänetkin yllättänyt.
 – Etenkin se, kuinka paljon tekemistä muutossa on. Ja nyt joutuu myös käymään ruokakaupassa itse ja muutenkin huolehtimaan kaikesta yksin.
 Jos haluat minimoida yllätykset, lue oheiset vinkit ensimmäiseen omaan asuntoon muuttavalle!
 1. Mistä löydän asunnon?
 Useimpien ensimmäinen oma koti on vuokra-asunto. Jos olet opiskelija, niin se voi löytyä opiskelija-asuntosäätiöiden kautta. Niitä on kaikilla suurimmilla opiskelupaikkakunnilla: pääkaupunkiseudulla  HOAS , Turussa  TYS , Tampereella  TOAS , Jyväskylässä  KOAS  ja Oulussa  PSOAS .
 Kohtuuhintaisia vuokra-asuntoja tarjoavat myös kaupungit ja kunnat,  Nuorisoasuntoliitto ,  M2-kodit  ja  Oranssi . Esimerkiksi Nuorisoasuntoliiton asunnot on tarkoitettu 18–29-vuotiaille työssäkäyville tai työelämään hakeutuville.
 Markkinahintaisia asuntoja vuokraavat esimerkiksi  Ilmarinen ,  Sato ,  VVO  ja  Lumo . Niitä voi saada nopeastikin.
 Asunto voi löytyä myös yksityiseltä vuokranantajalta lehti- tai netti-ilmoituksella. Seuraa myös Facebookin vuokra-asuntoryhmiä ja hyödynnä omat Facebook-kaverisi ja julkaise ilmoitus profiilissasi.
 Kysele muutenkin omasta lähipiiristäsi, tietääkö joku vapaasta asunnosta. Valjasta myös vanhempasi tiedustelemaan työkavereiltaan ja tutuiltaan, löytyisikö joltakulta vapaata sijoitusasuntoa.
 Netistä löytyviin vuokra-asuntovälittäjien hakusivustoihin voit asettaa hakuvahdin, niin saat sähköpostiin tiedon vapautuvista asunnoista. Tällaisia välittäjiä ovat esimerkiksi  Vuokraovi ,  Vuokraturva  ja  Oikotie .
 Asuntoa kannattaa alkaa etsiä hyvissä ajoin ennen kuin aloitat työn tai opiskelun toisella paikkakunnalla. Järkevintä on etsiä useamman palvelun kautta.
 Jenni Torkki löysi vuokrayksiönsä Espoonlahdesta Nuorisoasuntoliiton kautta. Sen asunnot on tarkoitettu 18 - 29-vuotiaille työssäkäyville tai työelämään hakeutuville.
 Karoliina Simoinen / Yle
 2. Mitä pitää tietää, kun vuokraa asunnon?
 Kun olet löytänyt sopivan vuokra-asunnon, lue vuokrasopimus huolella ennen kuin allekirjoitat sen. Tarkista esimerkiksi onko se määräaikainen vai toistaiseksi voimassa oleva.
 Tallenna vuokranantajan vaatima takuuvuokra vaikka omaan pankkiisi erilliselle vuokravakuus -tilille.
 Jos sähkö, vesi tai nettiyhteys eivät kuulu asunnon vuokraan, tee niistä sopimukset.
 Harkitse, otatko kotivakuutuksen, vaikka vuokranantaja ei sitä vaatisikaan. Tarkista asunnon kunto ja ota esimerkiksi kuvia mahdollisista kolhuista, ettet pois muuttaessa menetä takuuvuokraasi.
 Tee muuttoilmoitus maistraattiin ja postiin viimeistään viikko muuton jälkeen.
 Tutustu taloyhtiön sääntöihin ja käytäntöihin.
 Vuokralla asumisesta löydät lisää tietoa muun muassa  Kuluttajaliiton vuokraoppaasta  ja Nuorisoasuntoliiton  Asumisen ABC -oppaan Muutto omaan kotiin -osiosta.
 3. Mistä rahat asuntoon?
 Asuminen maksaa, ja aina oma palkka tai opintotuki eivät riitä kattamaan asumismenoja.
 Asumiskustannuksiin kuten vuokraan voi saada asumistukea Kelasta. Mahdollisen tuen määrä riippuu tuloista ja omaisuudesta.  Kelan  sivuilta löydät tietoa asumisen tuista, joita voit hakea.
 Opiskelijalle Kela voi myös maksaa opintorahan lisäksi asumistukea. Varusmiespalvelusta suorittava voi hakea Kelasta asumisavustusta, jos hän maksaa vuokraa palveluksensa aikana.
 Moni opiskelija myös ottaa opintolainaa tai tekee töitä opintojen ohessa rahoittaakseen asumistaan.
 4. Mitä omillaan asuminen maksaa?
 Omilleen muuttaneet yllättyvät kenties eniten siitä, kuinka paljon yksin eläminen maksaa.
 Laske jo etukäteen, minkä verran rahaa asumiseen kuluu kuukaudessa. Vuokran lisäksi asumiskuluja tulee puhelimesta, nettiyhteydestä, sähköstä, vedestä ja kotivakuutuksesta.
 Myös ruoka, vessapaperi, roskapussit, pyykinpesuaine ja muut hygieniatuotteet kannattaa laskea mukaan asumismenoihin.
 Merkitse budjettiisi tulot kuten palkka, opintotuki ja muut tuet. Asumiseen menevien kulujen lisäksi laita ylös muut menot. Budjetin tekeminen auttaa sinua hahmottamaan rahatilanteesi, ja mistä ehkä voit säästää maksaaksesi pakolliset menot.
 Valmiita budjettilaskureita ja tietoa talouden suunnittelusta löydät muun muassa Marttojen  Talouden suunnittelu -sivustolta , Takuusäätiön  Penno.fi -sovelluksesta  sekä Nuorisoasuntoliiton  Asumisen ABC -oppaasta .
 Voit myös katsoa Takuusäätiön ja Marttojen teettämää  viitebudjettia  alle 45-vuotiaalle yksin eläjälle ja verrata omaasi siihen.
 Toukokuun lopulla ensimmäiseen omaan asuntoon muuttanut Jenni Torkki on jo ehtinyt pitää tupaantuliaiset. Ystävät toivat lahjaksi tulitikkuja ja suklaalevyn.  Karoliina Simoinen / Yle
 5. Mitä taitoja yksin asuminen vaatii?
 Vanhempien luota omaan kotiin muuttaminen vaatii myös tiettyjä taitoja tai ainakin niiden opettelemista.
 Kodinhoito, esimerkiksi ruoanlaitto, pyykinpesu, siivoaminen ja roskien lajittelu, ovat arjen taitoja, jotka on hyvä viimeistään nyt ottaa haltuun. Käytännön apua ja neuvoja löydät esimerkiksi  Marttojen  ja  Nuorisoasuntoliiton  verkkosivuilta.
 Raha-asioiden hoito, esimerkiksi laskujen maksaminen ajoissa, kuuluu sekin itsenäiseen elämään. Jos kuitenkin joudut vaikeuksiin ja velkaannut, ota hyvissä ajoin yhteyttä esimerkiksi  Takuusäätiöön , jossa neuvotaan, miten pitää toimia.
 Laskuista kannattaa maksaa ensin esimerkiksi vuokravelka. Joidenkin velkojen kanssa voi yrittää sopia velkojan kanssa uuden maksusuunnitelman.
 Käy tutustumassa myös  Mun talous  -sivustoon, josta löydät apua talouden suunnittelun lisäksi erilaisiin ongelmatilanteisiin.
 Jos olet vielä epävarma pärjäätkö yksin, niin voit tehdä Oletko valmis muuttamaan pois kotoa? -testit  Kelan  ja  Nuorisoasuntoliiton  sivuilla.
 Lue lisää:
 Opiskelijat kammoavat nykyään kimppa-asumista – Mutta Selja Aaltosen tarina kertoo muuta: Yhteiselo kasvoi kannustavaksi ystävyydeksi
 Kolme tonnia kerralla vai kymppi kuussa kustannuksia? Vuokravakuuden voi hoitaa monella eri tavalla – Ota nämä asiat huomioon maksaessasi vakuuden

19-vuotias Jenni Torkki muutti toukokuussa ensimmäiseen omaan kotiin – Jos pohdit itse muuttoa, lue tästä 5 käytännön vinkkiä, miten päästä alkuun


Summary: Ukkosen aiheuttama ratajärjestelmävika hidasti junaliikennettä koko eilisen päivän ajan.

Junaliikenne on palannut normaaliksi Kouvolan ja Imatran välillä.
 VR:n mukaan ukkosen aiheuttama ratajärjestelmävika saatiin korjattua eilen illalla kahdeksan maissa.
 Maanantainen ukonilma aiheutti vikoja liikenteenohjausjärjestelmiin Luumäen ja Lappeenrannan välillä sekä Joutsenossa. Junaliikenne oli Kouvolan ja Imatran välisellä rataosuudella myöhässä koko eilisen päivän. Osa junista korvattiin busseilla.
 Myöhästymiset  vaikuttivat laajalti  koko Itä-Suomen kaukoliikenteeseen.

Junaliikenne Kouvolan ja Imatran välillä on palannut normaaliksi – ukkosen aiheuttama vika saatiin korjattua illalla


Summary: Siinä missä huoltosuhteen korjaaminen vaatisi panostuksia lapsiin, ikääntyneiden suuri määrä siirtää poliittisen keskustelun painopistettä ja panostuksia vanhuksiin, kirjoittaa professori Heikki Hiilamo.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Sain mahdollisuuden kommentoida televisiossa tuoreeltaan uuden hallituksen ohjelmaa. Seuraavana aamuna sähköpostissa odotti kipakka viesti. Nainen kirjoitti:  Kalskahti ikävästi korvaan, kun sanoitte, että eläkeläiset voittavat hallitusohjelmassa. Sitä ei voi sanoa eläkeläisten voitoksi, jos köyhimmille eläkeläisille ja laitoshoidossa oleville annetaan jotain , hän jatkoi.  Köyhät eläkeläiset saavat jonottaa ruokaansa leipäjonoissa ja sairaat vanhukset kuolla hoitamattomina sänkyihinsä.
 Kirjoittajan mukaan kommenttini loukkasi niitä, joilla ei ole juuri mitään ja ovat muiden armoilla. Hänen mielestään on itsestään selvää, että hyvinvointivaltio pitää huolta heikoimmista.
 Yhteiskuntapolitiikka on tietysti niukkojen resurssien jakamista, jolloin eri ihmisryhmien tarpeet joutuvat väistämättä vastakkain.
 Hallitusohjelmassa  pienimpien eläkkeiden korottamiseen käytetään 183 miljoonaa euroa, pienituloisten lapsiperheiden tukiin 40 miljoonaa euroa. Yhteensä hallitus suunnittelee käyttävänsä sosiaaliturvan uudistamiseen 300 miljoonaa.
 Kokonaisuutena luvut ovat pieniä, mutta näillä numeroilla eläkeläisille on menossa enemmän.
 Yhteiskuntapolitiikka on tietysti niukkojen resurssien jakamista, jolloin eri ihmisryhmien tarpeet joutuvat väistämättä vastakkain. Poliitikkojen tehtävänä on suorittaa valintoja.
 Vuonna 2010 Suomessa syntyi  noin 63 000 lasta. Viime vuonna syntyi enää vähän yli 49 000 lasta. Tänä vuonna syntyvyyden lasku on jatkunut.
 Reilun viidenneksen vähennys syntyneiden lasten määrässä tuo aikaa päälle monia ”säästöjä”. Neuvoloihin kuluu vähemmän rahaa, samoin lapsilisiin ja vanhempainetuuksiin. Miesten ja erityisesti naisten työllisyys pysyy korkeampana. Säästöjä tulee myös varhaiskasvatuksesta ja kotihoidon tuesta.
 Vähän myöhemmän peruskouluihin kuluu vähemmän rahaa, sitten myös lukioihin, muihin toisen asteen oppilaitoksiin ja korkeakoulutukseen. Sama pätee opintotukiin. Kukaan ei ole vielä laskenut sitä, paljonko yhteiskunta säästää syntyvyyden alentumisesta, mutta uskon että puhutaan miljardeista.
 Säästö muuttuu kuitenkin kustannukseksi  muutaman kymmenen vuoden kuluttua, kun pienet ikäluokat alkavat siirtyä työmarkkinoille. Tässä tilanteessa nyt kovin tärkeä työllisyysaste ei ole enää riittävä mittari kuvaamaan hyvinvointivaltion taloudellista kestävyyttä. Kysymys on tällöin absoluuttisista numeroista eli siitä, kuinka moni ylipäätään on työvoimassa ei vain siitä kuinka suuri osa työikäisestä väestöstä on työssä.
 Riippumatta syntyvyyden laskun syistä tai tulevasta syntyvyyden kehityksestä meille on jo ehtinyt kehittyä automatiikka, jossa lapsisidonnaisien menojen säästöt muuttuvat vanhussidonnaisiksi kustannuksiksi.
 Jos syntyvyys olisi ollut viime vuonna samalla tasolla kuin 2010, hallituksen lupaukset eläkkeiden korotuksista ja vanhuspalveluiden parannuksista olisivat olleet vieläkin huterammalla pohjalla.
 Kyseessä on ikääntyvien hyvinvointivaltioiden paradoksi : siinä missä huoltosuhteen korjaaminen vaatisi panostuksia lapsiin, ikääntyneiden suuri määrä siirtää poliittisen keskustelun painopistettä ja panostuksia vanhuksiin.
 Ikääntyvien äänestäjien määrän kasvu ikään kuin painaa alleen äänettömiä vastasyntyneitä tai syntymättä jääviä suomalaisia. Kuka pitää huolta näistä heikommista?
 Kehitys on tuttua Kaukoidän väkirikkaista maista  kuten Japanista ja Etelä-Koreasta. Tilanne on siellä kuitenkin siinä mielessä erilainen, että Japanissa asuu noin 334 ihmistä neliökilometrillä, Etelä-Koreassa peräti 517. Meillä vastaava luku on 16. Meillä tilaa kyllä riittäisi – ja tarvetta on, sillä suomalainen hyvinvointivaltio on antanut paljon laajempia ja sitovampia lupauksia eläkkeistä ja vanhushoivasta kuin Japanin tai Etelä-Korean hyvinvointivaltio.
 Lapsiystävällinen Suomi tarkoittaa myös sitä, että vanhemmat alkavat toivoa enemmän lapsia.
 Toistaiseksi suomalaiset poliitikot  ovat pääsääntöisesti tunteneet vastuuta nuorimmista ikäluokista torjumalla vaatimukset eläkerahaston purkamisesta nyt maksussa olevien eläkkeiden korottamiseksi – esimerkiksi indeksisääntöjä muuttamalla. Käytännössä tämä tarkoittaisi sitä, että tulevien eläkkeiden maksuun tarkoitettuja säästöjä käytettäisiin nykyisten eläkeläisten hyväksi. Rinteen hallituksen ohjelmassa luvataan kuitenkin huolestuttavasti selvittää, miten työeläkkeitä voitaisiin nostaa työeläkejärjestelmän sisällä työeläkemaksuja nostamatta. Mitä suuremmaksi kasvaa eläkeläisten osuus väestöstä, sitä suurempia ovat tämänkaltaiset houkutukset eläkepopulismille.
 Toisaalla ohjelmassa luvataan valmistella lapsistrategia. Sen laatimisessa tulisi ottaa vakavasti edellä kuvattu ikääntyvän hyvinvointivaltion paradoksi. Lapsiin ja lapsiperheisiin on panostettava lukumääräänsä enemmän. Lapsiystävällinen Suomi tarkoittaa myös sitä, että vanhemmat alkavat toivoa enemmän lapsia.
 Heikki Hiilamo
 Kirjoittaja toimii Helsingin yliopiston sosiaalipolitiikan professorina. Aikaisemmin hän on työskennellyt mm. toimittajana Yleisradiossa 1994–1997.
 Aiheesta voi keskustella 03.07. klo 16.00 asti.

Heikki Hiilamon kolumni: Ilman päättäväistä politiikkaa lapsiperheet jäävät yhä pahemmin eläkeläisten jalkoihin


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Vanhustenhoitajat pelkäävät parannusten jäävän vähäisiksi hoivakohun laannuttua
 Vanhustenhoidon laatua koskenut suuri kohu alkoi jo puoli vuotta sitten. Keskustelun keskiössä olleet yhtiöt Attendo ja Esperi vakuuttivat tuolloin ryhtyneensä lukuisiin hoidon laatua parantaviin toimiin. Lupauksista huolimatta hoitajien  arki näyttää muuttuneen vain vähän . Hoitajilta tulee alan liittoihin, Tehyyn ja SuPeriin yhä tasaiseen tahtiin huolestuneita yhteydenottoja samoista ongelmista kuin ennen kohuakin.
 Kesäauton vuokraaminen yhä suositumpaa, palveluiden tarjonta kasvussa
 Go now'n yhteiskäyttöautoja on ollut Helsingissä vuodesta 2016. Timo-Pekka Heima / Yle
 Auton vuokraaminen kesäkäyttöön  on aiempaa suositumpaa, kertovat alalla toimivat yritykset. Auton vuokrausta tarjoavat yritykset havittelevat isompaa osuutta kesäautojen markkinoista. Vuokrausmahdollisuuksia on tullut markkinoille viime vuosina enemmän. Uusimpia tulokkaita on esimerkiksi palvelupaketti, jossa saa auton käyttöönsä viikonlopuiksi kuukausimaksulla.
 Ilmasto ja talous tärkeimpinä suomalaismeppien asialistalla
 Uuden Euroopan parlamentin avajaisistunto järjestettiin tiistaina Strasbourgissa Ranskassa.   Frederick Florin / AFP
 Suomen uudet euroedustajat haluavat keskittyä ilmastonmuutoksen hillitsemiseen ja talouskysymyksiin,  kertoo Ylen tekemä kysely . Parlamentti päättää tällä viikolla, mihin valiokuntiin mepit sijoittuvat. Ne määrittävät pitkälti sen, mihin edustaja pystyy vaikuttamaan.
 Yhdysvallat eteni jalkapallon naisten MM-finaaliin
 Srdjjan Suki / EPA
 Hallitseva mestari Yhdysvallat marssi kolmatta kertaa peräkkäin jalkapallon naisten  MM-turnauksen loppuotteluun , kun se kukisti välierässä Englannin 2–1. Tapahtumia huippujännittävästä MM-välierästä ei puuttunut.
 Sateet jatkuvat etenkin idässä, lännessä aurinkoisempaa
 Joonas Koskela / Yle
 Matalapaine vaikuttaa keskiviikkonakin Suomen säähän. Sade- ja ukkoskuuroja tulee etenkin Itä-Suomessa. Vettä sataa paikoin runsaasti. Lapissa tulee paikoin jatkuvaa sadetta. Aurinkoisinta on länsirannikolla. Lue lisää säästä  Ylen sääsivuilta .

Herätys: Hoivakohu parantanut vanhusten arkea vain vähän, Suomen mepit haluavat keskittyä ilmastoon ja talouteen, sateet jatkuvat